صڵاوات دان لەسەر پێغەمبەر ( لەدوای تەحییات) - بابەت بابەت - %\nنامەی گالیلۆ بۆ کێپلەر\nئەوەی پێی دەوترێت کچێکی بچووک\nناوی ئەسپە مێیەکە چییە\nماڵ ⁄ ئاین ⁄ صڵاوات دان لەسەر پێغەمبەر ( لەدوای تەحییات)\nصڵاوات دان لەسەر پێغەمبەر ( لەدوای تەحییات)\nنزاو پاڕانه‌وه‌ی ڕۆژی عه‌ره‌فه\n١ ـ (( اللهُمَّ صَلِّ عَلى مُـحمَّدٍ وعلَى آلِ مُـحمَّدٍ، كَمَـا صَلَّيتَ عَلَى إبْرَاهِيْمَ وعَلَى آلِ إبراهِيْمَ، إنَّكَ حَميدٌ مَجيدٌ، اللهُمَّ بَارِكْ عَلَى مُحمَّدٍ وعَلى آلِ مُحمَّدٍ، كمَا بَارَكْتَ عَلَى إبراهِيْمَ وعَلَى آلِ إبْراهيمَ، إنَّك حَمِيْدٌ مَجِيْدٌ )). (٦٧)\nواتە: هەرچی سوپاس و ستایش و سەلام و ڕێزو درودو پاکی و بێگەردی و بێ خەوشی هەیە بۆ خوای گەورەیە. سەلام و ڕەحمەت و بەرەکەتی خودات لەسەربێ ئەی پێغەمبەری خوا. سەلام لەسەر ئێمەو لەسەر بەندەکانی خوای گەورە بێ، شایەتی دەدەم کە هیچ پەرستراوێک نی یە بە هەق جگە لە ( الله ). وە شایەتی دەدەم کە محمد بەندەو نێردراوی خودایە.\n٢ ـ (( اللهُمَّ صَلِّ عَلى مُـحمَّدٍ وعلَى آلِ مُـحمَّدٍ، كَمَـا صَلَّيتَ عَلَى إبْرَاهِيْمَ وعَلَى آلِ إبراهِيْمَ، إنَّكَ حَميدٌ مَجيدٌ، اللهُمَّ بَارِكْ عَلَى مُحمَّدٍ وعَلى آلِ مُحمَّدٍ، كمَا بَارَكْتَ عَلَى إبراهِيْمَ وعَلَى آلِ إبْراهيمَ، إنَّك حَمِيْدٌ مَجِيْدٌ )). (٦٨)\nواتە: خودایە .. درودو ڕەحمەت و بەرەکەتی خۆت بەسەرمحمدو خانەوادەکەیدا بڕێژە. هەروەک بەسەر ئیبراهیم و خانەوادەکەیدا ڕشتووە، چونکە تۆ سوپاسکراوو بەڕێزیت، خودایە .. پیت و بەرەکەت بەسەر محمدو خانەوادەکەیدا بڕێژە، هەروەک چۆن پیت و بەرەکەتت ڕژاندە سەر ئیبراهیم و خانەوادەکەی، بەڕاستی هەر تۆ سوپاسکراوو بەڕێزیت.\nشورەی موسڵمان – گەڕانەوە\nهەروەها بخوێنەوەته‌کبیرکردن کاتێ دەگاتە گۆشە ڕەشەکە (ألرُّكنُ الأسوَد)\nدواي نويزصلاواتصڵاواتصڵاوات دان لەسەر پێغەمبەر ( لەدوای تەحییات)\nدوعای پاش تەحییاتی کۆتایی و پێش سەلام دانەوە\nچیبکەین کاتێک مۆبایلەکەمان کەوتە ناو ئاو، چۆن بیپارێزین\nچیرۆکێک دەربارەی ڕاست و دروستی دایک و باوک\nئه‌و پێكهاته‌یه‌ی فشاری خوێن دادەبەزینێت چییه


كاریگەرییەكانی كەمی سۆز لەسەر كچ | دەزگاى زارى کرمانجى\nكاریگەرییەكانی كەمی سۆز لەسەر كچ\nسۆما ئیسماعیل برایم\nئێستا لە نێو كۆمەڵگە كۆمەڵێك قەیرانی گەورە بەڕۆكی تاكەكانی گرتووە، كە رەنگدانەوەی لەسەر كۆی كایەكانەوە هەیە، قەیرانی دارایی، پەروەردەیی، بێ كاری، بێ متمانەیی و ..هتد. بەڵام بە تێروانینی من دیارترین قەیران كە راستەوخۆ كاریگەری لە سەر هەموو خێزان و بنەماڵە و دواجار كۆمەڵگەش دەكات، نەمانی سۆز و میهرەبانییە، هەر كاتێك مرۆڤەكان لە ئاستی یەكتر بێخەم بوون، هەركاتێ مرۆڤەكان بیریان لە میهرەبانی نەكردەوە، هەركاتێ مرڤەكان بەشینەوەی سۆز و خۆشییەكان بەسەر یەكتری نەكردەوە، ئیتر ئەم كۆمەڵگە لە بەردەم مەترسیدا، مەترسی نەخۆشییەكانی زۆر كۆمەڵایەتی كە دواتر سەر دەكێشێت بۆ هەموو جومگەكانی دیكەوە.\nهەموو تاكێكی كۆمەڵگە بە تەمەنی جیاو رەگەزی جیا و پێكهاتەی جیاوە، پێویستی بە سۆزە، پێویستی بەوە هەیە مرۆڤەكانی دەورووبەری حیسابی بۆ بكەن. بەڵام لە نێو پێكهاتەكانی كۆمەڵایەتی و بە رەچاوكردنی دۆخی ئێستای وەڵات و كۆمەڵگە، كچان زیاتر لە هەموو توێژەكانی دیكە پێویستییان بە پێ دانی سۆز و میهرەبانییە، لە لایەن ئەندامانی خێزانەوە، چونكە تاكە پەناگەی راستەقینەی بێ منەت بۆ كچان خێزان و ئەندامانی خێزانە.\nبەشێكی زۆری ئەو كێشانەی رووبەرووی كچان دەبێتەوە چ لە ماڵەوە یا لە دەرەوەی بەشێكی زۆری دەگەرێتەوە بۆ پێ نەدانی سۆز و خۆشەویستی و نەرەخساندنی كەشێكی لەبار بۆ ئەوەی كچ بە ئازادانە و بێ ترس ئەوەی دەیەوێت لەگەڵ ئەندامانی خێزانەكەی باس بكات، كاتێ لە نێو ماڵ سۆز و خۆشەویستی بەدی نەكرد، ئیتر وەك جەستەیەكی تینۆ بەدوای ئاوێكی زوڵاڵ دەگەرێت تا هەم لە رووی روحییەوە هەمیش لە رووی جەستەییەوە لە ووشكبوونەوە رزگاری بكات.\nبەڵام كاتێ ئەم كەشە لەبارەی لە نێو خێزان نەبینی، دەشێ بكەوێتە تەڵەی مەترسیداری ئەو كەسانەی بە قسە دۆست و هاوخەم، بەڵام لە بنەڕەتدا كەسانی بەرژەوەندیخواز بن، و رزگاری كردنی زۆر ئەستەم دەبێت.\nنەبەخشینی سۆز لە دایك و باوكەوە بۆ كچەكانیان بۆتە هۆكارێكی گەورەی داڕمانی كچان و لاواز كردنی ئاستی پێگەی كچ لە كۆمەڵگا و بۆتە هۆكارێك كچ هەست بە كەمتەرخەمی و گرنگی پێنەدان بكات، ئەمەش وادەكات هەمیشە هەست تەنهایی و نەبوونی پاڵپشتییەكی بەهێز بكات، دەبێتە هۆكاری سەڕەكی بەلاڕێدا بردنی كچان بەتایبەتی كچانی هەرزەكار، كە لە تەمەنێكی زۆر هەستیاردان و بەهۆی بێ ئەزموونی دەشێ بكەونە ژێر كاریگەری چەند وشەیەكی بریقەداری ژەهراوی لە لایەن مرۆڤانێكی بەد رەفتار و بەد بین. پێنەدان سۆز بە كچ وادەكات هەر كوڕێك سۆز و میهرەبانیان پێ بدات و دوو وشەی بە باق و بریقیان بۆ دەرببڕێ ئیدی ئامادەن هەموو كارێكی لە پێناودا بكەن.\nهەندێك لە كچان بەهۆی گوێ پێنەدانی خێزانەوە بۆ بابەتە روحییەكانی، ناچار بەدوای كەسێك دەگەڕێن تا بابەتە روحییەكانی لا باس بكات، زۆرجار ئەو كچانەی متمانەیان بە كوڕان هەبووە تا وەك دوو مرۆڤ یا هاورێ قسەی دڵی لابكات، كەوتۆتە نێو تەڵەیەكی مەترسیداری كە زۆر جار گیانی كچەكە و شكۆی خانەوادەی كچەكە كەوتووتە مەترسی و كوڕٍەكەش وەك بای بەرزەبانان بۆی دەرچووە.\nكاتێك كچێك بەدوای خۆشەویستی دەگەڕێت تا ئەو بۆشاییە ڕۆحییەی پڕ كاتەوە، تووشی چەندین كێشەی كۆمەڵایەتی دەبێتەوە، لەبەر ئەوەی ڕەگەزی بەرامبەری ئەو كچە بۆ ویست و حەزی خۆی بەكار دەهێنێت و ئەوەش زۆر جار دەبێتە هۆكار بۆ خۆكوشتن و سەرهەڵدانی كێشەی كۆمەڵایەتی.\nئەگەر دایك و باوك خۆشەویستی و سۆز بە كچەكانیان ببەخشن، دەتوانن ڕێگری بكەن لەوەی كچ تووشی ئەو باروودۆخە مەترسیدارە نەبێت. چەندین جار گوێ بیستی بووین كە كچان لەگەڵ شۆفێری پاسەكانیان یا شۆفێری تەكسیەكانیان پەیوەندی سۆزدارییان بەستووە، لەم نێوەدا كچەكە زیانمەند بووە و بەكارهاتووە، ئەگەر خێزان ئەو خۆشەویستییە بە كچەكانیان بدەن، كچیش پێویستی بە نێرینەیەك نابێت تا بۆشاییەكانی ڕۆحی خۆی پێ پڕبكاتەوە و كوڕەكەش كچەكە بەكار بهێنێت.\nلە لایەكی دیكە یەكێك لە هۆكارە هەرە بەرچاوەكانی هاوسەرگیری پێشوەختە، پەیوەندی بە كمی سۆز و خۆشەویستی خێزانەوە هەیە بەرامبەر كچ.\nكاتێك لە تەمەنی هەرزەكاری كچ هەست بەكات لە سۆزی دایك و باوك بێ بەشە و وەك رۆبۆت بەكار دەهێندرێت و وەك بوكەڵە سەیر دەكرێت، هەست دەكات بۆتە بارگرانی بەسەر خێزان و هەر كەسێك لە دەرگای دڵی بدات بەبێ لێكۆڵینەوە و سەبر گرتن و پرسیار و بەدواداچوون، ئەوە دەرگای بۆ دەكاتەوە، ئەو هاوسەرگیرییە خوار تەمەنی 18 ساڵییەش سەر دەكێشێت بۆ سەرهەڵدانی كێشەی گەورەی خێزانی و جیابوونەوە و خۆسوتاندن و خۆكوشتن و چەندەها كێشەو ئاریشەی دیكە لەنێو كۆمەڵگە.\nپێدانی خۆشەویستی بە كچ لەلایەن دایك و باوك و خێزانی دەبێتە هۆی درووستكردنی كچێكی بەهێز و كۆمەڵگایەكی تەندرووست.


فاسۆلیا - ویکیپیدیا، ئینسایکڵۆپیدیای ئازاد\n(ڕەوانەکراوە لە لووبیاەوە)\nچێشتێ کە فاسۆلیای تێکراوە\nفاسۆلیا یەکێکە لە خۆراکە ڕووەکییەکان.\nفاسۆلیا سەرچاوەیەکی گرنگی پڕۆتینە. ٩٠ گرام لە فاسۆلیا نزیکەی ٧، ٩ گرام پرۆتینی تێدایە، بەڵام تەنھا ٣ گرام چەوری تێدایەو ٣، ٣ گرام ڕیشاڵی خۆراکی و ٥٥ مایکرۆگرام لە ڤیتامین بی ٢، و ١٢٩ مایکرۆگرام لە فۆڵەیت و ١٠٣ میلیگرام کالسیۆم و ٧، ٩٣ میلیگرام لە تۆتیاو ٢، ٢٥ میلیگرام ئاسنی تێدایە. سەرەڕای ئەمانەش سەرچاوەیەکی باشی پۆتاسیۆمیشە.\nفاسۆلیا جێگرەوەیەکی باشی گۆشتە، چونکە دەوڵەمەندە بە پرۆتین و تۆتیا و ئاسن کە لە گۆشتی سوور و سپی و ماسیدا ھەیە. پتر لەوە چەوری زۆر کەم تێدایەو ئەمەش وادەکات خواردنێکی زۆر باش بێت بۆ دڵ. فاسۆلیا سەرچاوەیەکی دەوڵەمەندی ڕیشاڵی خۆراکییە، ٩٠ گرام لە فاسۆلیا %٣٨ی پێویستی لەش لە ڕیشاڵە خۆراکییەکان دابین دەکات. بوونی ئەم ڕیشاڵانەش جوڵەی ڕیخۆڵەکان چالاکتر دەکات و قەبزی کەمدەکاتەوە. ھەروەھا ھەرس کردنی خۆراک دوا دەخات بەمەش کۆنترۆڵی برسێتی دەکات و دژ بە قەڵەوبوونە. پتر لەوە یەکێکە لە باشترین خۆراکەکان بۆ ئەو کەسانەی نەخۆشی شەکرەیان ھەیە.\nفاسۆلیا سەرچاوەیەکی باشی کانزا و فیتامینیشە، ماگنسیۆم و پۆتاسیۆمی تێدایە کە کۆنتڕۆڵی پەستانی خوێن دەکەن، فۆسفۆر و کالسیۆم کە ئێسکەکانمان بەھێز دەکەن، فۆڵەیتیش زۆر گرنگە بۆ دروست کردنی خڕۆکەکانی خوێن. باشتر وایە لەگەڵ فاسۆلیادا برنجی قاوەیی بخۆن وەک لە برنجی سپی، چونکە برنجی سپی بە تەواوی سروشتی نییە و کاتێک کە ئامادە دەکرێت ھەندێک لە پێکھاتە خۆراکییە گرنگەکانی لە دەست دەدات وەک ئاسن و ڤیتامین بی و ئەو ڕیشالە خۆراکییانەی تێیدایە. سەرەڕای ئەوەش زۆر گرنگر برنجەکە چەور نەبێت و خوێی کەم بێ چونکە نابێ لە ڕۆژێکدا زیاتر لە ١٥٠٠ میلیگرام خوێ بخۆن. فاسۆلیا بە سروشتی خوێی تێدا نییە بەڵام ئەگەر فاسۆلیای لە قتوونراوتان کڕی پێوسیتە ئەوە بکڕن کە کەمترین ڕێژەی خوێی تێدایە.\nتوێژینەوەکان لەسەر فاسۆلیا[دەستکاری]\nتوێژینەوەیەکی نوێی پزیشکی گرنگییەکانی فاسولیای دەرخست پزیشکەکان ئەوەیان روون کردەوە کە فاسۆلیا یەکێکە لەو مادە بەسودانەی کە دەبێتە ھۆی پارێزگاری کردن لە لەشی مرۆڤ دژی نەخۆشیەکان و ھەروەھا ئەبێتە چارەسەر بۆ زۆرێک لە نەخۆشیەکان و سودێکی زۆری ھەیە بۆ تەندروستی مرۆڤ\nبەپێی دواین توێژینەوە دەرکەوتووە کە فاسۆلیا ئەبێتە ھۆی چارەسەرکردنی ھەوکردن و نەخۆشیەکانی سنگ و خاوێنکردنەوەی گورجیلەکان و کۆئەندامی میز و ھەروەھا ئەبێتە ھۆی کەم کردنەوەی ڕێژەی شەکر لە خوێن و چارەسەر بۆ نەخۆشی شەکرە\nھەروەھا پزیشکەکان ئەوەیان روون کردەوە کە فاسۆلیا ئەبێتە ھۆی چارەسەر بۆ نەخۆشیەکانی ئێسک و جومگەکان و نەخۆشی رۆماتیزم و حەساسیەتی پێست ناھێلێت و ئازارەکانی بڕبڕەی پشت کەم دەکاتەوە و سەرچاوەیەکی چالاکە بۆ بەھێزبوونی توانای سێکسی.\nفاسۆلیا و نەخۆشی شێرپەنجە[دەستکاری]\nبە گوێرەی توێژینەوەیەکی زانستی خواردنی فاسۆلیا بۆ فشاری خوێن بەسوودە، ھاوکات وەک گیایەکانی تر سوودی بۆ دڵ ھەیە. بە گوێرەی ئەو توێژینەوەی لەسەر سوودەکانی فاسۆلیا ئەنجامدراوە دوای ئامادەکردنی فاسولیا و خواردنی، تەواوی فاسولیایەکە رکێشی جەستە نابێت و بەشێکی لەناو ریخۆڵە دەمێنێتەوە پاشان باکتریاکانی ناو ریخۆڵە لەگەڵ ئەو بەشەی کەر کێشی جەستە نەبووە ماددەیەکی کیمیای تایبەت دروست دەکەن کە رکێشی جەستە دەبێت و دەبێتە ھۆی کەم بوونی کۆڕسترۆڵی خوێن و بەم ھۆیەوە مەترسی توشبوون بە نەخۆشییەکانی دڵ کەمدەبێتەوە. ھەر بە گوێرەی ئەو توێژینەوەیە بە ھۆی ئەو گۆڕانکارییانەی لەناو ریخۆڵە دروست دەبێت، چەند ماددەیەکی دژی شێرپەنجە دروست دەبێت و ڕێژەی (٪٥ بۆ ٪٦) فشاری خوێن کەم دەبێتەوە.\nوەرگیراو لە «https://ckb.wikipedia.org/w/index.php?title=فاسۆلیا&oldid=636764»\nئەم پەڕەیە دواجار لە ١٧:٣٤ی ١٧ی ئابی ٢٠١٩ نوێ کراوەتەوە.


📊 Հոդվածներ 374,065 | Նկարներ 58,944 | Գրքեր 10,966 | Կից փաստաթղթեր 42,349 | 📼 Video 167 | 🗄 Աղբյուրները 14,566\n📅 Այսօր 02-06 պատմության ▾\nԱվելացնել նյութեր ձեւավորել | 16-09-2017\n$باکووری کوردستان$ - گەریلاکانی هێزەکانی پاراستنی گەل- #هەپەگە#، لە سەر گردی عەلیشێری سەربە گەڤەری #جولەمێرگ#، چالاکییەکیان ئەنجامدا، لەو چالاکییەدا سێ سەربازی تورک کوژران. $باشووری کوردستان$ - کۆشکی سپی ئەمریکا هەڵوێستی رەسمی خۆی سەبارەت بە پرسی ئەنجامدانی ریفراندۆمی سەربەخۆیی هەرێمی کوردستان راگەیاند و داوای لەسەرکردایەتی سیاسی کورد کرد کە ئەو پرۆسەیە هەڵبوەشێننەوە. - #محەمەدی حاجی مەحمود# رایدەگەیەنێت لەبەرامبەر دواخستنی #ریفراندۆم# بۆ دوو ساڵ، ئەمریکا و فەرەنسا و بریتانیا پێشنیازیان کردووە دۆزی کورد ببەنە نەتەوە یەکگرتووەکان بۆ تاووتوێکردنی. - مۆزەی شەهیدانی شەڕی داعش لە #ئەمنە سوورەکە#ی #سلێمانی# کرایەوە. - #بەرهەم ساڵح# قەوارەیەکی بەناوی لیستی هاوپەیمانی نیشتمانی بۆ دادپەروەری و دیموکراسییە و لەڕێگەی نوێنەرێکییەوە لە کۆمسیۆنی باڵای سەربەخۆی هەڵبژاردن و راپرسی هەرێم تۆمار کرد. - سەرۆک وەزیرانی تورکیا بەهاوتا عێراقییەکەی دەڵێت ئەنجامدانی ریفراندۆم کارێکی هەڵەیە و رێشدەکەون پێکەوە رێگریی لەپرۆسەکە بکەن. - ئەنجومەنی خۆبەڕێوەبەریی #شەنگال# کە زۆربەی ئەندامەکانی ئێزیدین، بەڕێوەچوونی ڕیفراندۆم لە ناوچەکەیان ڕەت دەکەنەوە، تا ئەو کاتە ڕۆڵەکانیان لەژێر گوشار و چادرگەکانی ژێر دەسەڵاتی پارتی دیموکراتی کوردستان مابن و نەگەڕێنەوە سەر ماڵەکانیان. - سەرۆکی پەرلەمانی عێراق دانیشتنی ئەمڕۆی پەرلەمانی عێراقی راگرت و دەیەوێ فراکسیۆنە کوردستانییەکان رازیبکات بۆ بەشداریکردن لە دانیشتنەکە. $رۆژاوای کوردستان$ - فڕۆکە جەنگییەکانی سوپای سوریا و ڕوسیا لە نزیک ناوچەی سناعیی ڕۆژهەڵاتی ڕووباری فورات، خاڵەکانی شەڕڤانانی هێزەکانی سوریای دیموکراتیان بۆردومان کرد و چەند شەڕڤانێک برینداربوون. - لە ناوەندی شاری ڕەقە شەڕی قورس لە نێوان شەڕڤانانی هێزەکانی سوریای دیموکرات و چەتەکانی داعش بەڕێوەدەچێت، لەوچوارچێوەدا زیندانی ڕەقە لە چنگی چەتەکان دەرهێنرا. و 48 چەتەش کوژراون.


پەرلەمانتارێکی هەدەپە خۆی زنجیرکرد - RojNews\nپەرلەمانتارێکی هەدەپە خۆی زنجیرکرد\nپەرلەمانتارێکی شاری ئێلیحی پارتی دیموکراتی گەلان- هەدەپە، لەبەردەم ئاسەوارە مێژووییەکانی حەسکیف خۆی زنجیرکرد، بە مەبەستی ناڕەزایی پیشاندان لە بەرامبەر ڕووخاندن و خراپکردنی ئەو ئاسەوارانەوە لەلایەن دەوڵەتی تورکەوە.\nمحەمەد عەلی ئەسڵان، پەرلەمانتاری ئێلیحی هەدەپە ئەمڕۆ چووە حەسکیف و خۆی زنجیرکرد، بۆ ئەوەی ناڕەزایی پیشان بدات بەرامبەر بە دینامیتڕێژکردن و تەقاندنەوەی ئاسەوارە مێژووەکانی حەسکیف لەلایەن دەوڵەتی تورکەوە بۆ دروستکردنی بەنداو.\nئەسڵان لە بارەی ئەو چالاکییەیەوە ڕایگەیاند:"بەرپرسان زانیاریی مێژووییان نییە، دینامیتڕێژکردنی ئاسەوارە مێژووییەکانی حەسکیف وەکو چەقۆیەک لە دڵماندا چەقیوە، هەر تەقینەوەیەک لێرە ڕووبدات دەبێت لە پێش دا ئەو چەقۆیە دڵی ئێمە ببڕێت".\nئەسڵان وتیشی، کە تەقاندنەوەی ئاسەوارێکی مێژوویی وەکو حەسکیف لە هیچ عەقڵییەتێکدا جێگای نابێتەوە.\nئەو پەرلەمانتارەی هەدەپە ڕاشیگەیاند، کە وەکو پەرلەمانتار و بە نوێنەرایەتی هەدەپەوە ئەو چالاکییە ئەنجام نادات، بەڵکو وەکو عاشق و پارێزەرێکی حەسکیف هەستاوە بە زنجیرکردنی خۆی لە شوێنێک کە دەوڵەتی تورک دەیەتەوێت بیتەقێنێتەوە.\nچالاکییەکەی محەمەد عەلی ئەسڵان لە کاتی ئامادەکردنی ئەم هەواڵەدا بەردەوامە.


نەوت و هیلالی شیعی\nپێنج شەممە, 12. 9. 2013\tد.محه‌مه‌د ڕه‌فعه‌ت (د. ئارام )\nهیلالی شیعی بەو ناوچەیە ی خۆرهەڵاتی ناوەراست دەگوترێت کە بەشێک یان زۆرینەی دانیشتوانی شیعەن‌و هەریەک لە ئێران، عێڕاق، سوریا، لوبنان دەگرێتەخۆ. لە ساڵی ٢٠٠٥دا چەمکی هیلالی شیعی لەلایەن شا عەبدوڵڵای ئوردنەوە بەکارهات‌و هاتە ناو ئەدەبیاتی سیاسی.\nپرسیارێکی گرنگ ئەوەیە، نەوت چ رۆڵێکی هەیە لە دەرکەوتنی هیلالی شیعیدا؟ بۆ وەڵامدانەوەی ئەو پرسیارە پێویستە تیشک بخرێتە سەر رۆڵی ئێران لە دەرکەوتن‌و جێکەوتنی هیلالی شیعیدا. دەکرێت رۆڵی ئێران وەک رابەر و زلهێزێکی شیعی‌و چوارەم وڵاتی جیهان لەرووی یەدەگی نەوتەوە لەچەند خاڵدا کورتبکرێتەوە:\nیەکەم؛ هیلالی شیعی ئاماژەیە بۆ کیانێکی سیاسیی نەک دیموگرافی. لەرووی دیموگرافییەوە هەرێمە شیعییەکانی لوبنان‌و سوریا درێژکراوەی ناوچە شیعەنشینەکانی عێڕاق‌و ئێران نین، وە شیعەکانی لوبنان‌و سوریا زۆرینەی دانیشتوانی ئەو دوو وڵاتە پێکناهێن‌ولوبنان‌و سوریا بە دوو وڵاتی شیعی هەژمارناکرێن. لەراستیدا هیلالی شیعی زادەی هەژموون و حوکمڕانی شیعەکانە نەک هەژموونی دیموگرافییان. هیلالی شیعی دوای هاتنە سەر حوکمی شیعەکانی عێڕاق لە ٢٠٠٥دا لەلایەن شا عەبدوڵڵاوە هێنرایە ناو ئەدەبیاتی سیاسی. لەو ساڵەدا بە پشتیوانی ئێران شیعەکانی عێراق لەرێگای زۆرینەی پەرلەمانییەوە بۆ یەکەمجار بوون بە حوکمرانی فیعلی عێڕاق.\nدووەم، ئێران رۆڵی ڕابەرایەتی هەبوو لە شکڵگرتنی هیلالی شیعیدا. حیزبوڵڵای لوبنانی دەرهاویشتەی راستەوخۆی ئەو سیاسەتەی ئایەتوڵڵا خومەینییە کە بە "هەناردەکردنی شۆڕش" ناسرابوو. حیزبوڵڵا لە ساڵی ١٩٨٥دا بەهاوکاری ئێران دامەزرا، سەرکردەکانی شوێنکەوتوی خومەینی‌و چەکدارەکانیشی لەلایەن ئێرانەوە راهێنانیان پێدەکرا و ئێران بودجەیەکی ئاوەڵای بۆ تەرخان کردبوون. رژێمەکەی حافز ئەسەدیش لەسەرەتادا رژێمێکی نەتەوەپەرەستی عەرەبی بوو، بەڵام لەهەشتاکانەوە لەژێر هەژموونی کۆماری ئیسلامی ئێران مەیلی ناسنامە عەلەوییەکەی لەسەر حیسابی نەتەوەپەرەستییەکەیدا پەیداکرد. ئێران رۆڵێکی میحوەریشی لە هاتنە سەرکاری حیزبە شیعییەکانی عێراقی دوای سەددامدا هەبوو. بەمانایەکی تر، هەژموونی شیعەکانی لوبنان‌و زاڵبوونی ناسنامەی عەلەویەت بەسەر رژێمەکەی ئەسەددا و هاتنەسەرکاری شیعەکانی عێڕاق زادەی دەست تێوەردانی کۆماری ئیسلامی ئێرانن لەو وڵاتانەدا.\nسێیەم؛ رۆڵی نەوت لە هیلالی شیعیدا زیاتر لەوەدا دەردەکەوێت کە کاریگەری رژێمی ئێران لەسەر وڵاتانی هیلالی شیعی زیاتر لە دەستئاوەڵایی دارایی ئێرانەوە دێت‌و نەوتیش بڕبڕە پشتی ئابووری ئێران پێکدێنێت. بەگوێرەی رۆژنامەی واڵ ستریت ژۆرنالی رۆژی ٢٩/٤/٢٠١٣، سەرەڕای ئەمبارگۆی نێودەوڵەتی لەسەر هەناردەی نەوتی ئێران، نەوت هێشتا ٦٠%ی کۆی داهاتی ئەو وڵاتە پێکدێنێت. شایانی باسە، ئێران چوارەم وڵاتە لەڕوی یەدەگی نەوتی‌و پێنجەم وڵاتیشە لە بەرهەمهێنانی نەوتدا و زیاتر لە چوار ملیۆن بەرمیل لەرۆژێکدا بەرهەمدێنێت. دوو نمونە ئەوە دەسەلمێنن کە داهاتی گەورەی نەوت زەمینەی بۆ ئێران خۆشکردوە تا لەدەرکەوتن‌و هێشتنەوەی هیلالی شیعیدا رۆڵی سەرەکی هەبێت. یەک، رۆژنامەی واشنتۆن پۆستی رۆژی ٢٠/١٢/٢٠٠٤ یارمەتی ساڵانەی ئێران بۆ حیزبوللا بە ٢٠٠ ملیۆن دۆلار دەخەمڵێنێت. دوو، بەگوێرەی رۆژنامەی ئیکۆنۆمیستی رۆژی ٢٢/٢/٢٠١٢، ئێران یارمەتییەکی ٩ ملیار دۆلاری داوەتە رژێمەکەی ئەسەد بۆ بەرەنگاربونەوەی یاخیبوانی وڵاتەکەی.\nچوارەم، حاڵەتی عێڕاقی لێدەرچێت، کاریگەری ئێران لەسەر شیعەکانی وڵاتە نانەوتییەکانی وەک لوبنان‌و سوریا زۆرترە لە سەر شیعەی وڵاتە نەوتییەکانی وەک ئازەربایجان‌وسەعودییە. جێگای سەرنجە ئازەربایجان‌و سەعودییە دراوسێی ئێرانن، شیعەکان ٨٥%ی دانیشتوانی ئازەربایجان پێک دێنن‌و شیعەکانی سەعودیەش لە مەحرومترین شیعەکانی جیهانن. ئەوەی شیعەکانی ئازەربایجان‌و سەعودییە لە شیعەکانی لوبنان‌و سوریا جیادەکاتەوە داهاتی نەوتی وڵاتەکانییانە. لەکاتێکدا داهاتی نەوتی ئێران بەراورد ناکرێت لەگەڵ هی لوبنان‌و سوریا بەڵام زۆر لەهی ئازەربایجان‌و سەعودییە کەمترە. بەرهەمی ساڵانەی نەوت بۆ هەر تاکێک لە سەعودیە ١٠٤ بەرمیل‌و لە ئازەربایجان ١٦ بەرمیلە، بەڵام لە ئێراندا تەنها ١٤ بەرمیلە. لەبەرئەوەی ئابوری نەوتی ئازەربایجان‌و سەعودییە لەهی ئێران بەهێزترە، ئێران ناتوانێت هاوشێوەی لوبنان‌و سوریا لەو دوو وڵاتەشدا سوود لە داهاتی نەوتەکەی بۆ هەژمون پەیداکردن ببینێت.\nجاری خوێندراوه: 1332


پرسی ڕێفراندۆم بۆ سەربەخۆیی باشووری کوردستان و تێڕوانینێک | independent kurdistan\nHome بابەت پرسی ڕێفراندۆم بۆ سەربەخۆیی باشووری کوردستان و تێڕوانینێک\nىنووسینی: باهۆز زرێبار\nلەو کاتەوە پرسی ڕێفراندۆم بۆ سەربەخۆیی باشووری کوردستان هاتووەتە ئاراوە، بە هەموو شێوازێک ڕا و بۆچوونی خەڵکی ئاسایی و کەسایەتییە سیاسی و فەرهەنگییەکان لەمبارەوە دەبینین و دەبیسین. هەندێک کەس و لایەن خۆیان بە ئاڵاهەڵگری ڕاستییەکان دەزانن و بە هەموو تەکنیکێکەوە هێرش دەکەنە سەر ئەم پرسە و پاساوگەلێکی سەیر دێننەوە، ئەم هەندێک کەسە، هەم کورد و هەم غەیری کورد دەگرێتەوە. کۆمەڵێک خەڵکی دی هەن کە پشتیوانی لەم پرسە دەکەن کە ئەمانیش بۆ خۆیان دەبنە چەند گرووپەوە: گرووپێک کە تێدەگەن ڕێفراندۆم و سەربەخۆیی چییە و پشتیوانی ڕاستەقینەن؛ گرووپێکیش کە بە بۆنەی هەستی نەتەوەییەوە پشتیوانی دەکەن و لەو دوو واتا تێناگەن و گرووپێکی دیکەیش کە بەبۆنەی بەرژەوەندیی خۆیانەوە پشتیوانی ڕادەگەیەنن و زۆر جێگەی متمانە نین.\nبەر لە دەستپێکی باسەکە، پێویستە لە “ڕێفراندۆم” تێبگەین: ڕێفراندۆم یان گشتپرسی (Referendum)، دەنگدانێکی ڕاستەوخۆیە، کە تێیدا داوا لە تەواوی دەنگدەرانی کۆمەڵگایەک یان وڵاتێک دەکرێت بۆ دەنگدان لەسەر پێشنیازێکی دیاریکراو کە لە لایەن کەسێک یان دەزگایەکی کاربەدەست پێشنیازکراوە، بەشداری بکەن. ئەنجامی ڕێفراندۆم ڕەنگە ببێتە ھۆی دەرچوونی یاسایەکی نوێ. لە سیستەمی پەرلەمانیی نوێدا ڕێفراندۆم بۆ پەسەندکردنی یاسایەکی بنەڕەتی یان گۆڕانکارییەکی بنەڕەتی لە حکوومەتدا ئەنجام دەدرێت. ئەم ڕێفراندۆمەی باشووری کوردستانیش، گشتپرسییەکە بۆ بەدەستهێنانی سەربەخۆیی.\nبەڵام سەربەخۆیی چییە؟ سەربەخۆیی (Independence) بریتییە لە بارودۆخێک کە گەل، وڵات یان دەوڵەتێک دەسەڵاتی خۆبەڕێوەبردن و دەسەڵاتداری بە سەر وڵاتەکەی خۆیدا ھەبێت. سەربەخۆیی دەکرێت بە شێوەی دێموکراتیک یان لە ڕێگای خەباتی چەکدارییەوە دەست بکەوێت. چەندین جۆری سەربەخۆیی بوونی هەیە: ((سەربەخۆیی ئابووری؛ خۆبەڕێوەبەری؛ سەربەخۆیی بیر؛ سەربەخۆیی دەروونی؛ سەربەخۆیی سیاسی.)) سەربەخۆبوونی باشووری کوردستانیش بە واتای بونیادنانی وڵاتێکی نوێیە بە ناوی “کوردستان” کە لە هەموو بوارێکدا سەربەخۆیە و دەبێتە خاوەن سنوورێکی تایبەت لەگەڵ وڵاتی ئێراق.\nلەم نێوانەدا، وڵاتانی داگیرکەری کوردستان، بەتایبەت ئێران و تورکیا، کە دژی سەربەخۆیی کوردستانن، جۆرێک شەڕیی دەروونییان سازکردووە و جگەلەمە هەڕەش و گوڕەشەیش دەکەن! بۆ نموونە ئێران دەڵێت: ((ئێمە دژی بەش‌کردنی وڵاتی ئێراقین…)) و منیش لە وەڵامدا دەڵێم: ((لە ڕاستیدا ئێمەیش دژی بەش‌کردن و لەت‌کردنی وڵاتی ئێراقین! بەڵام خۆ کوردستان بەشێک لە ئێراق نییە تا ئێمە بێین بەشی بکەین؛ بەڵکوو کوردستان خاکی کوردە و لەژێر دەسەڵاتی داگیرکەرانی عەرەبدا بووە و لە هەنووکەدا ئەم دۆخە قەبووڵ ناکرێت و چیدی کوردستان نایەوێت لەژێر دەسەڵاتی عەرەبدا بمێنێتەوە و نایەوێت وەک بەشێک لە وڵاتی عەرەبەکان بێتە هەژمار.))\nئەم خۆگرژکردنەوەی ئێران و تورکیا و ئێراقە تەنیا لەسەر سەربەخۆیی نییە، بەڵکوو تەنانەت دژی ڕێفراندۆمیشن! دژایەتیی ئەم وڵاتانە لەگەڵ ڕێفراندۆم، ڕاستەوخۆ باس لەوەی دەکات کە: ئەم وڵاتانە هێشتا لە مافی مرۆڤ تێنەگەیشتوون و دژایەتی لەگەڵ ڕێفراندۆم بە واتای دیکتاتۆریەتیی ئەوانە. چونکە ڕێفراندۆم مافێکە و باشووری کوردستانیش ئەو مافەیان هەیە کە چارەنووسی خۆیان بەم شێوازە دێموکراتیکە دیاری بکەن و هیچ وڵاتێک و لایەنێک ناتوانێت دژی ئیرادەی گەلێک ڕاوەستێت. حکومەتێکی دیکتاتۆر وەک ئێران، بە توندی دژی دروست‌بوونی وڵاتێکی کوردییە، چونکە زۆر باش ئاگادارە کە وڵاتی کوردستان، کە دەبێتە وڵاتێکی دێموکراتیک، دژی بەرژەوەندییەکانی وڵاتی دیکتاتۆریی ئەوانە و کوردانی ڕۆژهەڵاتیش بێ‌هەڵوێست نابن.\nئەم ڕاستییەیش حاشاهەڵنەگرە کە وڵاتی “ئێراق”، تەنانەت توانای پاراستنی شارەکانی خۆی نییە و نموونەیەکی بەرچاوی ئەوە بوو کە شاری “موسڵ”یان دوو دەستی پێشکەش داعش کرد؛ هەروەها کێشەی نێوان شیعە و سونی، یەکێک لە گەورەترین کێشەکانیانە. لە درێژایی مێژوویشدا، حکومەتی ناوەندیی ئێراق، بە هەموو شێوازێک کوردی چەوساندووەتەوە، لە کیمیابارانی هەڵەبجەوە بگرە تاکوو ئـــــــەنــــــفـــــال. واتە، کوشتن و قڕکردنی کورد لە لایەن ئێراقەوە، تەنیا بەشی کوردستان بووە. هەروەها کوردستان هیچکات خاکی عەرەب نەبووە و داگیرکەربوونی ئێراق، زۆر ڕوون و ئاشکرایە، بەو جۆرەی کە داگیرکەربوونی ئێران، تورکیا و سووریەیش ڕوونە.\nدووبارە لەم نێوانەدا، باسی ئەو هەندێک کوردە دێتە ئاراوە (هەندێکی زۆر کەم لە کوردانی باشوور) کە دژی ڕێفراندۆم و سەربەخۆیی کوردستانن! بۆیە منیش تەنیا ئەم پرسیارانەی خوارەوەیان ئاراستە دەکەم:\n۱- ئایا خاوەنی خاکی خۆتان، واتە خاکی کوردستان، خۆتانن یان عەرەبی ئێراقی؟\n۲- ئایا ئەنفاڵ و هەڵەبجەتان لەبیر چووەتەوە؟\n۳- ئایا دەسەڵاتداریی کوردتان پێ باشە یان دەسەڵاتداریی عەرەب (کە هیچ دوور لە بڕوا نییە دووبارە کەسێکی وەک سەدام لە نێوانیان هەڵنەقوڵێت)؟\n٤- کاتی هێرشی داعش، پێشمەرگەی کوردستان ئێوەی پاراست یان ئەرتشی عەرەب؟\n٥- تا کەی دەتانەوێت ببنە نێچیری کایەسیاسییەکانی وڵاتانی داگیرکەری کوردستان؟\n٦- ئایا ژێردەست‌مانەوەی عەرەبتان پێخۆشە یان دەسەڵاتداریی کورد؟\n۷- ئایا دەتانەوێت خەونی سەربەخۆبوونی کوردستان لەگەڵ خۆتان ببەنە گۆڕ؟\n۸- ئایا مێژووی شۆڕش و خەباتی خۆتان لەبیر کردووە کە هەمووی بۆ ڕزگاری و سەربەخۆیی کوردستان بووە؟\n۹- ئایا تێرتان نەخواردووە لە کۆیەلەتی و چەوساندنەوە؟\nPrevious articleگشتپرسی بۆ سەربەخۆیی باشووری کوردستان و ئێمەی ڕۆژهەڵاتی\nNext articleخەونی سەربەخۆیی


ئایا منداڵەکەت تووشی شەقیقە یان هەوکردنی جیوب بووە؟ | Prospan Arabia\nمنداڵەکەت بەدەست سەرئێشەی بەردەوامەوە گیری خواردوە؟ ئایا منداڵەکەت تووشی شەقیقە بووە یان ئازارەکەی لە ئەنجامی هەوکردنی جیوبەوەیە؟\nشەقیقە زۆرجار بە هەڵە وەک سەرئێشەی سینه س (جیوب) دەستنیشان دەکرێت (سەرئێشەی سینه س خۆی یەکێکە لە دەرکەوتەکانی هەوکردنی جیوب). بۆیە گرنگە هەمیشە راوێژ بە پزیشکی منداڵان بکەیت بۆ ئەوەی بە دروستی دەستنیشانی هۆکاتی سەرئێشەکە بکات. ئەگەر منداڵەکە دەرکەوتە راستەقینەکانی دیکەی هەوکردنی نەبێت، وەک دەرهاویشتنی سەوز و زەرد و تا، ئەم ئازارە رەنگە هۆکارەکەی تەنها شەقیقە بێت.\nزیاتر بخوێنەرەوە بۆ ئەوەی زیاتر بزانیت دەربارەی ئەم نەخۆشیانە، دەرکەوتەکانیان، بۆچی بە چڕی تووشی منداڵان دەبن، وە تۆ دەتوانیت چی بکەیت بۆ ئەوەی ئاسوودەیی بۆ منداڵەکەت دابین بکەیت.\nشەقیقە چیە؟ شەقیقە سەرئێشەیەکی تووندە کە لە ئەنجامی گۆڕانی قەبارەی خوێنەبەرەکانی ناو و دەرەوەی مێشک روودەدات. توێژینەوەکان دەریان خستووە شەقیقە لەبەر کۆمەڵێک هۆکاری تێکەڵی ژینگەیی و جیناتی دێتە ئاراوە و وادیارە جیناتەکان کاریگەرییەکی گەورەتریان هەیە. شەقیقە بە شێوەیەکی بەرفراوان زاڵە و زۆرجار لە منداڵاندا دەستنیشان ناکرێت.\nبە گشتی دوو جۆر شەقیقە هەن کە منداڵان بەدەستیەوە دەناڵێنن. بەم شێوەی خوارەوە پۆلێن دەکرێن:\nشەقیقەی ئورا (شەقیقەی کلاسیک) و شەقیقەی بێ ئورا (شەقیقەی باو).\nئورا بریتیە لە کێشەی بینایی یان ئاگادارکردنەوە ( کە لەوانەیە لە سەر شێوەی خاڵی وورد، بریسکەدانەوە، روناکیی بە شێوەی فلاش، تەزین و مێرولەکردن، سەرگێژخواردن، لاوازی ماسولکە و زۆر شتی دیکەش) ئەم نیشانانە لە کاتی توشبونی شەقیقەدا ڕوودەدەن هەروەها واباوە ئەم نیشانانە یەک کاتژمێر پێش شەقیقە ڕاستییەکە ڕووبدەن. شەقیقەیەک کە ئاورای لەگەڵبێت زۆر باو نیە و تەنها لە سەدا ١٠ بۆ ١٥ـی تووشی منداڵان دەبن.\nئازاری پلدان کە بە چالاکیی جەستەیی خراپتر دەبێت\nلە منداڵان و هەرزەکاراندا، ئازاری شەقیقە لە بەشی پێش و هەردوو لای سەردا هەستی پێدەکرێت.\nبە تێکڕا، ئازاری شەقیقە نزیکەی چوار کاتژمێر دەخایەنێت، بەڵام لە دۆخی سەختدا رەنگە تا هەفتەیەک بخایەنێت.\nهەستیاری بە رووناکی، دەنگەدەنگ و بۆن\nدڵتێکهەڵان و رشانەوە\nهەندێک لە وروژێنەری پاڵنەرەکان چین؟\nلە کاتێکدا بەستەری جیناتی هۆکارە کە بۆچی هەندێک لە منداڵان تووشی شەقیقە دەبن، بەڵام هەندێک هۆکاری دەرەکی هەن کە ئەم پاڵنەرانە دەوروژێنن. هەندێک لە وروژێنەرانی پاڵنەرەکان ئەمانەن:\nگۆڕانی خشتەی خەو\nگۆڕانی شێوازی خواردن\nهەستیاری بە ماددە پارێزەرەکانی خۆراک/ماددە کیمیاییەکان\nفشاری سۆزداری، جیابوونەوە لە دایک و باوک (بۆ ئەوانەی لە تەمەنی پێش قوتابخانەدان)، ناکۆکیی خێزانی، فشاری کۆمەڵایەتی و ئەکادیمی (بۆ ئەو منداڵانەی تەمەنیان زیاترە)، هتد.\nهەندێک رێگا هەن کە دەتوانیت بیانگریتە بەر بۆ وەستانی نیشانەکانی شەقیقە.\nبا منداڵەکەت لە ژوورێکی فێنک و تاریک و بێدەنگدا رابکشێت.\nتەکنیکی پشوودان فێری منداڵەکەت بکە با پشوو بە هەموو ماسولکەکانی بدات، دوای ئەوە راهێنانی کشانی ماسولکەکان ئەنجام بدات، پاشان پشوو بدات و دووبارەی بکاتەوە.\nکیسە سەهۆڵ بخەرە سەر تەوێڵی منداڵەکەت.\nتەنشیتی سەر، مل و شانی منداڵەکەت بشێلە.\nژەمە خۆراکێکی سوکی سوێر پێشکەشی منداڵەکەت بکە بۆ ئەوی دڵتێکهەڵڵانەکەی بوەستێت.\nهەندێک لە توێژینەوەکان پێشنیازی بەستنی کەلەسەر (لە ئەنجامی خواردنەوەی زۆر سارد) دەکەن. خواردنەوەی ئاوی زۆر سارد لە رێگەی قەسەبەوە، خواردنی سەهۆڵی بەفری، چلورە یان ئایسکرێم تا کەلەسەر دەیبەستێت، ئەمە یارمەتی نەهێشتنی ئازاری شەقیقە دەدات.\nهەوکردنی جیوب چیە؟ بریتیە لە هەوکردنی سینوسەکانی دەوروبەر و نزیکی لووت کە بە شێوەیەکی ئاسایی دوای سەرمابوون و کاردانەوەی هەستیاری روودەدات. بە گشتی دوای هەڵسەنگاندنی دەرکەوتەکانی منداڵ پزیشک دەتوانێت دەستنیشانی بکات، هەندێک جار x-ray و CAT سکان و کەڵچەری سینوسەکان پێویستن بۆ ئەوەی ١٠٠% دەستنیشانی هەوکردنی جیوب بکەیت.\nمنداڵی بچووکتر (خوار تەمەنی ٥ ساڵ) منداڵی گەورەتر (تەمەنی ٥ ساڵ بەرەوسەر) و هەرزەکاران\nلووتی تەڕ بۆ زیاتر لە دە رۆژ کە دەرهاویشتەی زەرد و سەوزی هەیە\nتەڕی ناو لووت\nچارەسەری پێشنیازکراوی جیاواز بۆ جۆرە جیاوازەکانی هەوکردنی جیوب هەن. گرنگە بگەڕێیتەوە بۆ پزیشکەکەت بۆ ئەوەی گونجاوترین چارەسەری پزیشکی وەربگریت تا دڵنیابیتەوە منداڵەکەت ئاسوودە دەبێت.\nلەگەڵ ئەوەیشدا، سەرەڕای چارەسەری پێشنیازکراوی پزیشکی، هەندێک چارەسەری سروشتی هەن کە دەتوانیت لە ماڵی خۆت تاقییان بکەیتەوە بۆ ئەوەی منداڵەکەت ئاسوودە بێت، ئەم هەوڵاتە یارمەتیدەر دەبن بۆ کەمکردنەوەی دەرکەوتە ناڕەحەتەکان. بە کەمکردنەوەی ئازاری جیوب و گیران، دەتوانیت هەوڵبدەیت ئازاری سەرئێشەی جیوب لاببەیت. دەتوانیت ئەمانە تاقیبکەیتەوە:\nبەکارهێنانی ئامێری شێدارکەری فێنک لە ژووری منداڵەکەت، پلەی گەرمیی نزم و ئاستی شێی کەم دەتوانێت هەوکردن لە جیوب کەمبکاتەوە و یارمەتیی منداڵەکەت بدات باشتر ببێت.\nبەکارهێنانی پەمپی لووت یان شۆردن، وەک Nisita® بۆ ئەوەی رێڕەوی لووت بەربدات\nهاندان بۆ خواردنەوەی ئاوی زیاتر\nدانانی کیسەی گەرم لەسەر چاو و لووتی مندڵەکە یارمەتیدەرە بۆ شلکردنەوەی رێگریەکانی رێڕەوی لووت.\nسوپاس بۆ خوێندنەوەی ئەم بابەتە، بەو هیوایەی بەدووربن لە سەرئێشە!


خواندنه‌ك د په‌رتۆكا (دمالپچویكێ هه‌دا زارویه‌ك تابۆتا خوه دروست دكه‌ت) یا ملله‌ت محه‌مه‌د | Denegkan\nHome ئەدەب خواندنه‌ك د په‌رتۆكا (دمالپچویكێ هه‌دا زارویه‌ك تابۆتا خوه دروست دكه‌ت) یا ملله‌ت محه‌مه‌د\nخواندنه‌ك د په‌رتۆكا (دمالپچویكێ هه‌دا زارویه‌ك تابۆتا خوه دروست دكه‌ت) یا ملله‌ت محه‌مه‌د\nPosted By: عه‌بدولره‌حمانon: June 17, 2016 In: ئەدەبNo Comments\nلڤان روژێن بوری، كومه‌له هه‌لبه‌ستێن هه‌لبه‌ستڤانێ گه‌نج (ملله‌ت محه‌مه‌د) ژ بن چاپێ ده‌ركه‌ت و ئێك ژوان كه‌سێن ئه‌ڤ په‌رتۆكه بۆ كریه دیاری، خوشبه‌ختانه ئه‌ز بوم. ئێكه‌م تشتێ سه‌رنجا من ژ په‌رتۆكێ راكێشایی، ناڤ و نیشانێن په‌رتۆكێ بوون و یا دوان ژی، دیزاینا به‌رگێ په‌رتۆكێ و هه‌لبژارتنا فونتا و ره‌نگان حه‌زه‌ك لده‌ف من دروستكر، كو به‌ری ئه‌ز بزانم چ دڤێ په‌رتۆكێ دا دێ كه‌ڤیته به‌رچاڤێن من، ئه‌ز بدانمه دناڤ وان په‌رتۆكێن، كو ل به‌ره ئه‌ز بخوینم. نه بتنێ ئه‌ڤه ژی، به‌لكو من دوور بر كر و من ئێخسته پێشییا خواندنا چه‌ند په‌رتۆكێن دی، كو لهیڤییا دوورا خوه بون ئه‌ز لێبزڤرم. ئه‌ڤ په‌رتۆكا ل به‌ر ده‌ستێ مه ژ 20 هه‌لبه‌ستان پێكدهێت و هه‌لبه‌ستا دوماهیێ ل سه‌ر 87 لاپه‌ران هاتیه دابه‌شكرن، په‌رتۆك ب قه‌بارێ ناڤین و 137 لاپه‌ران و پێشه‌كی ژی ژلایێ هه‌لبه‌ستڤانی بخو ڤه‌هاتیه نڤیسین. دڤێ په‌رتۆكێدا چه‌ند كه‌س به‌شداربووینه، هه‌ر ژ پێداچوونا زمانی و دیزاینا به‌رگی و ده‌رهێنانا هونه‌ری و ڤانه هه‌میان پێكڤه، په‌رتۆكه‌كا جوان و سه‌رنج راكێش، ئێخستیه ناڤا په‌رتۆكخانا كوردی.\nدخواندنا هه‌ر به‌رهه‌میدا جوداتر ژ ئێك شعر بتنێ، مرۆڤ خوه دناڤ ره‌ز و باغه‌كی دا دبینیت و ئه‌و ره‌ز و باغێن هه‌نێ تژی فێقیێن جوراوجورن، دخواندنا په‌رتۆكه‌كا هه‌لبه‌ستان ژیدا وه‌سایه، تایبه‌ت ئه‌گه‌ر ئه‌زمونا ئێكێ یا هه‌له‌ستڤانی بیت، پترییا جاران ژی دوو تشت دكه‌ڤنه به‌رچاڤێن مرۆڤی، ئێك ئه‌و تشتێ خوشیه‌كێ و تامه‌كێ دده‌ته مرۆڤی و هنده‌ك جاران ژی مرۆڤ ل سه‌ر تشته‌كی دراوه‌ستیت و مرۆڤ دبێژیت، خوزی ئه‌ڤ په‌یڤه یان ئه‌ڤ رسته لڤی جهی یان دناڤ ڤی په‌ره‌گرافیدا نه‌بایه، دا چه‌ند بریقه‌دار و جوانتر بیت، ره‌نگه ئه‌ڤ چه‌ندا هه‌نێ ژی ژ كه‌سه‌كی بۆ كه‌سه‌كێ دی جوداتر بیت، هه‌ر خوانده‌ڤانه‌كی دیتن و خواندنا خوه یا جوداتر هه‌یه. ئه‌ز ناڤه‌شێرم من ژ به‌ر دوو تشتان حه‌ز ژ خواندنا ڤان هه‌لبه‌ستان كر، ئێك هه‌لبه‌ستڤانی خوه دبن په‌یڤێن ئاسێ و مژه‌ویرا نه ڤه‌شارتیه، كو مخابن، گه‌له‌ك هه‌لبه‌ستان دخوینم، بۆ په‌یڤه‌كێ دێ هه‌ولده‌م، ب پسیاران را بچم و بزانم، ئه‌ڤ په‌یڤه چ رامان دده‌ت، بتنێ ژبه‌ركو په‌یڤ یا نوی یه و ره‌نگه وه‌ك پێدڤی جهێ خوه یێ دروست نه‌گرتبیت، به‌لێ بهزرا وی، ئه‌و په‌یڤ دێ جوانیه‌كێ ده‌ته ئاڤاهیێ وێ شعرێ. ئه‌و هه‌لبه‌ستڤانێ هه‌نێ ژبیردكه‌ت، جوانیا شعرێ نه بتنێ دپه‌یڤێن جوان و په‌یڤێن كوردی یێن كه‌ڤن دایه، ژبه‌ر كو زمان بخوه زانسته‌كه و ئه‌ڤ زانسته دگه‌ل داهێنانێ و دروستكرن و ئافراندنا تشتێن نوی، ناڤێن نوی ژی په‌یدا دبن و ئه‌ڤێن كه‌ڤن دهێنه ژبیركرن. جوانییا شعرێ دده‌ستهه‌لییا ئاڤاهیێ هه‌لبه‌ستێ دایه، هوسان ژی، هوستا و هوستاكاری په‌یدا دبیت و هنده‌ك دبنه هوستا و ئه‌ڤێن دی دبنه به‌رده‌ستكێن هوستا. خالا دوێ ژ خواندنا من بۆ ڤێ په‌رتۆكێ سه‌رنجا من راكێشای، من گه‌له‌ك وێنه دیتن و من سنعه‌تكاری ددروستكرنا ڤان وێنان دا دیت! هه‌لبه‌ستا نوی ژی ب وێنه‌ی جوانه، ب مه‌رجه‌كی ئه‌و وێنه دنوو بن و ژ داهێنانا خودیێ هه‌لبه‌ستڤانی بن، راسته هه‌ر كه‌س دشێت وێنه‌كێ نوو دروست بكه‌ت، لێ كه‌نگی ئه‌و وێنێ هه‌نێ شییا لڤینه‌كێ په‌یدا بكه‌ت و مرۆڤ زیندیونێ دناڤ دا بینیت، هینگێ ئه‌و وێنه دبیته وێنه‌كێ شعری یێ دروست.\nئه‌گه‌ر ئه‌م ژناڤ نیشانێ په‌رتۆكێ ده‌ستپێبكه‌ین، (دمالبچویكێ هه دا زارۆیه‌ك تابۆتا خوه دروست دكت)، هوزانڤانی هه‌ر ژ ده‌ستپێكێ خوانده‌ڤایێ خوه به‌ره‌ڤ مرنێ ڤه بری یه، مرن بخوه ژی چ زوی بیت یان دره‌نگ، تشته‌كه كه‌س ژێ قورتال نابیت، لێ مرۆڤایه‌تیێ و به‌رده‌وامیبوونا مرۆڤایه‌تیێ ل سه‌ر هنده‌ك شه‌نگستان هاتیه دروستكرن، كو دڤێت مرۆڤ به‌ره‌ڤانیێ ژخوه بكه‌ت و ل به‌ر سینگێ مرنێ راوه‌ستیت و ده‌ستان نه داهێلیت. دهه‌می سیسته‌مان ژی دا، چ عه‌سمانی بن و چ یاسایێن عه‌ردی، بزاڤێن به‌رده‌وام دهێنه‌كرن، ژیانا مرۆڤان بهێته رێكخستن و ئه‌ڤ رێكخستانا هه‌نێ ژی بتنێ، دا كو مرۆڤایه‌تی دومێ بكێشیت، هه‌می تشت جوان و رێك و پێك پرێڤه‌بچن. ده‌ما هه‌لبه‌ستڤان مه به‌ره‌ڤ مالبچیكی ڤه دبه‌ت، پێنه‌ڤێت مالبچیك بسومبولێ ده‌ستپێكا ژیانێ دهێته ناسكرن، ئێكه‌م وێستگه‌ها په‌یدابوونا مرۆڤایه‌تیێ یه. لێ هێشتا زارو دمالبچیكێ ده‌یكێ دا و هێشتا چاڤێن وی ب روناهییا جیهانا عه‌ردی شاد نه‌بوین و ره‌ش و سپی ژ ئێك جودانه‌كرین، زارو تابووتا خوه دروست دكه‌ت! دحاله‌ته‌كێ هوسان ژیدا، ئه‌و چ گه‌شبینی و ژیان و مرۆڤایه‌تیه، ئه‌گه‌ر زاروكه‌كێ ژڤی ره‌نگی بهێـته سه‌ر دنیایێ، بشێت خوه بگونجینیت و ژیانێ به‌ره‌ڤ ئاقارێن ته‌نا و ئاڤا ڤه ببه‌ت؟!! ئه‌كید هه‌لبه‌ستڤان یێ كه‌تیه دبارودوخه‌كێ ده‌رونیدا، ژیان بخوشی و نه‌خوشیێن وێ ڤه، یا ل به‌ر چاڤان تاری بوی، نه تاریبوونه‌ك بوی ره‌نگی، كو ژیان دچاڤێن وی دا نه‌مایه، ژبه‌ركو، ئه‌و تشتێ هه‌لبه‌ستاڤانان ژ كه‌سێن دی جودا دكه‌ت، دنیابینین و به‌روڤاژیكرنا راستییانه بۆ دورهێلێ مرۆڤ تێدا دژیت و لڤێره، هه‌لبه‌ستڤان یێ په‌یامه‌كا هشیاریێ رادگه‌هینیت، ره‌نگه، ئه‌ڤێن درامانا پشت په‌یڤان بگه‌هن، ئه‌ڤێن هزر دكه‌ن و مێشكێ خوه دده‌نه كاری، كو به‌لێ ئاریشه‌یه‌ك یا هه‌ی، ئاینده یێ تێكدچیت و گه‌شبینی یا دهێته كوشتن و چ ئومێده‌ك بۆ سوبه‌هیێ نینه، لڤێره ژی په‌یاما ڤه‌شارتییا هه‌لبه‌ستڤانی ده‌ردكه‌ڤیت، كو دڤێت بۆ سوبه‌هی كار بكه‌ین و ئه‌و تشتێن لگورێ هه‌ولێن گوهورینێ بۆ بده‌ین و چ دی نه‌هێلین خه‌ون بهێنه سه‌رژێكرن. نمونا ناڤ نیشانێ ل سه‌ر په‌رتۆكێ ژی، كو من دخواندنا خوه دا ئاماژه بۆ دای، كلیلا خوه‌ندنا هه‌لبه‌ستێن دناڤا ڤێ په‌رتۆكێدا نه، هه‌لبه‌ستڤانه‌ك گه‌نج، ل ژیانێ دگه‌ریت و كلیله‌كێ دكه‌ته دده‌ستێ خوانده‌ڤانێ خوه دا، كو دگه‌ل وی ل وێ ژیانێ بگه‌رن، ئه‌وا ل به‌ر چاڤێن وی هندابوی!\nتێبینی: دروژناما ئه‌ڤرو ژماره 1892 یا روژا 7/6/2016ێ دا هاتیه بلاڤكرن.\nپیرەدار … محەمەد بەرزی\nلەبەردەوامی تیرۆردا دەبێت یەخەی کام لا بگیرێت؟


ئانچلۆتی لە قسەیەکی چاڤی نیگەرانە و باسیش لە گفتوگۆکەی لەگەڵ پێکێ دەکات\n13/01/2022 1072 جار خوێنراوەتەوە\nپەیام سپۆڕت - مەروان تالب\nکارلۆ ئانچلۆتی ڕاهێنەری یانەی ڕیاڵ مەدرید ستایشی ئاستی بەرشەلۆنە دەکات و لەگەڵ چەند لێدوانیکی چاڤیش هاوڕا نییە.\nلە لێدوانێکیدا پاش بردنەوەیان لە یانەی بەرشەلۆنە ئانچلۆتی وتی: لەگەڵ ئەو قسەی چاڤی هاوڕا نیم کە وتوێتی ئێمە کۆنتڕۆڵی یارییەکەمان کردووە، تەنانەت ئەو گۆڵەی کە لوک دی یۆنگ لە گێمی یەکەم تۆماری کرد لە هەڵەی خۆمانەوە بوو و شایەنی بردنەوە بوین. ئیمە یانەیەک نیین کە نەتوانین هەڵەکان چارەسەر بکەین و بەردەوام کاری باش دەکەین.\nلە بەشیکی دیکەی قسەکانیدا کارلۆ ڕایگەیاند، لە کۆتایدا توانییان بەرگری باش بکەن، بەرشەلۆنە لە هیڵی ناوەند کێشەی بۆ دروست کردوون ، دەبێت ڕاستگۆ بێت بەڕاستی بەرشەلۆنە یارییەکی زۆر باشی ئەنجام داوە، ئەو یانەیە بەردەوام بەرەو پێش دەچێت و یاریزانی گرنگی وەک فاتی و تۆرێس و پێدری و گاڤی هەیە.\nلە کۆتایدا ڕاهێنەرەی مێرنگی سەبارەت بە گفتوگۆی نێوان خۆی و جێڕارد پێکێ وتی: من لە پێکێ زۆر توڕە بووم، پێم وت کاتیک ڤینیسیۆس جۆنیۆر لە یاریگایدا کەوتبوو تۆپەکەت نەکردە دەرەوە و بەردەوام بوون لە یاریکردن، پێشم وت، کاتێک لە گێمی یەکەم یاریزانێکی ئێوە لە یاریگادا کەتبوو من بە یاریزانەکانی خۆم وت تۆپەکە بکەنە دەرەوە.


پەڕلەمانتارێكی سائیرون بۆ (خەڵك) باسى پەلامارەكانی ئەم دواییەی داعش دەكات – تۆڕی میدیایی خەڵک\nپەڕلەمانتارێكی سائیرون بۆ (خەڵك) باسى پەلامارەكانی ئەم دواییەی داعش دەكات\n2019/10/01 - 8:59 PM\nهاوپەیمانی سائیرون، ڕەوشی ئەمنی ئێستای عیراق بەشێوەیەكی گشتی بە باش وەسف دەكات، هێرش و پەلامارەكانی ئەم دواییەی ڕێخكراوی داعش بە هێرش و پەلاماری لابەلاو ناڕێكخراو دادەنێت.\nسەعران ئەعاجیبی، پەڕلەمانتاری هاوپەیمانی سائیرون لە لێدوانێكیدا بۆ (خەڵك) ڕایگەیاند، ڕەوشی ئەمنی لە عیراق باشە، بەڵام ئەو باشەش نییە، كە بڵێین پێشێلكاری تێدا نییە و بە تەواوەتی سەقامگیرە، تائێستاش شانە نوستووەكانی داعش بونیان هەیە و لێرە و لەوێ هێرش و پەلامار ئەنجام دەدەن.\nبە وتەی پەڕلەمانتارەكەی سائیرون، كە ئەندامی لیژنەی ئاسایش و بەرگریە، “ڕاستە جموجۆڵی پاشماوەكانی داعش لەچەند پارێزگایەك دەبینرێن، بەڵام داعش تەواو بووە و بە هیچ شێوەیەك لە شێوەكان ناتوانێت جارێكی تر بگەڕێتەوە بۆ عیراق، دەكرێت بۆمبی چێنراو بنێتەوە و تەقینەوە بكات و تیرۆر ئەنجام بدات، بەڵام ئەوانە پەلاماری لابەلان و لەلایەن ئەو گروپە بچووكانەوە ئەنجام دەدرێن، كە هیچ سەركردایەتییەكی ناوەندییان لەلایەن داعشەوە نییە “.\nسەعران ئەعاجیبی پێیوایە، “ڕێكخراوی داعش لەئێستادا هاوشێوەی ساڵی 2014و ساڵانی دوایی، توانای ئەوەی نییە خۆی ڕێكبخاتەوە و هێز و تواناكانی خۆی كۆبكاتەوە، پێویستە هاووڵاتیانیش لەوە دڵنیابن، كە بوونی گروپە بچووكەكانی ڕێكخراوە توندڕەوەكە هیچ كاریگەری لەسەر ڕەوشی ئەمنی نابێت و هێزە ئەمنییەكانیش بەشێوەیەكی ڕاست و دروست ئەركەكانی سەرشانیان بەجێدەگەیەنن”.\nپەڕلەمانی عیراقداعشهاوپەیمانی سائیرون\nسیستمێكی نوێ بۆ خاوێنكردنەوەی ئاوی خواردنەوە لە هەرێم بەكاردەهێنرێت\n2020/07/16 - 3:11 PM\nسەرچاوەیەكی ئەمنی لە پارێزگەی نەینەوا ڕایدەگەیەنێت، سێ چەكداری ڕێكخراوی داعش لە هێرشێكی ئاسمانیدا لە قەزای مەخموری سەر لە پارێزگەی نەینەوا كوژران.\nئەمڕۆ پێنج شەممە، سەرچاوەیەكی ئەمنی بە میدیاكانی عیراقی ڕاگەیاند:”سێ چەكداری ڕێكخراوی داعش لە هێرشێكی ئاسمانیدا لە قەزای مەخمور كوژران”، ئەمەش لەكاتێكدایە كە پێشتر ئاژانسی هەواڵگری سەر بە وەزارەتی ناوخۆی عیراق، ئاماژەی بە دەستگیركردنی یەكێك لە شارەزایانی بۆمبڕێژكردن لە ڕێكخراوی داعش و دوو یاریدەدەری كردبوو لە پارێزگەی نەینەوا.\nبەپێی ڕاگەیەندراوێك كە لەلایەن وەزارەتی ناوخۆی عیراقەوە بڵاوكرایەوە”مەفرەزەكانی سەر بە ئاژانسی هەواڵگری سێ تیرۆریستیان لە ناوچە جیاجیاكانی موسڵ دەستگیركرد كە داواكرابوون بەپێی ماددەی 4ی تیرۆر و سەر بە گروپە تیرۆریستییەكانی داعش بوون”.\nهەر لە ڕاگەیەندراوەكەدا هاتبوو”یەكێك لە دەستگیركراوەكان شارەزای بواری بۆمبڕێژكردن و تەیاركردنی ئۆتۆمبێلەكان بووە بۆ تەقاندنەوە كە بە ئەبو عائیشە ناودەبرا و لە دەزگای پەرەپێدان و پیشەسازی سەربازی داعش كاریی كردووە، دوو تیرۆریستەكەی تریش وەك پۆلیسی بەناو دەوڵەتی ئیسلامی كارییان كردووە بە ناوەكانی ئەبو غەزوە و ئەبو وەلید”.\nوتار16 خولەک پێش ئێستا


ئازادی ژنان، پیاوانیش ئازاد دەکات\n٢٤ی فێڤریەی ٢٠١٨ی زایینی - ٠٥ی رەشەمەی ١٣٩٦ی هەتاوی\nزایینی: ٠٧-٠٣-٢٠١٥ - هەتاوی: ١٣٩٣/١٢/١٦ - ١٧:١٨ تاران قه‌باره‌ی فۆنت:\nبە بۆنەی هەشتی مارس رۆژی جیهانی ژنان\nهەرساڵ لە هەشتی مارس (١٧ی رەشەمە) رۆژی جیهانی ژنان لە وڵاتانی جۆراوجۆردا یاد دەکرێتەوە. رۆژی جیهانی ژنان لە وڵاتانی جیهانی سێهەم و لەو وڵاتانەی کە ژن لە بەشێکی زۆر لە مافەکانی مرۆڤی خۆی بێ بەشە گرنگیەکی تایبەتی هەیە. لە سەرەتاوە تا ئەمرۆشی لەگەل بێت خەباتی ژنان لە پێناوی کۆمەلگایەکی مرۆڤی، یەکسان و دادپەروەرانە بووە.\nبەدرێژایی مێژووی چەندین هەزار ساڵی رابردوو و بەهۆی دەسەڵاتی ئایینە جۆراوجۆرەکانەوە هەوڵی کۆمەڵگای پیاوسالار ئەوە بووە کە بە بچووکردن، سووکایەتی و بێ بایەخکردنی ژنان و دابەزاندنی ئەوان تا ئاستی نیوەی پیاو و کردن بە کەرەسەی کەڵک وەرگرتنی جینسی، فرۆش و سەر ئەنجام وەک موڵک و ماڵ هەڵسوکەوت لەگەڵ کردن، مرۆڤایەتی ژنان بباتە ژێر پرسیار. ئایدیۆلۆجی پیاوسالاری لە هەر شوێنێک بێت خاوەنی یەک بنەمایە، ئەویش بە مرۆڤ لەبەرچاونەگرتنی ژن و دان نەهێنان بە مافەکانی ئەوە. ئەمەش بۆتە هۆی خوڵقانی کێشە و تەنگەژەی بێئەژماری کۆمەڵایەتی، سیاسی، دەروونی و ئابووری ناو کۆمەڵگادا. کۆمەڵگای پیاوسالار کۆمەڵگایەکی وەک زیندان وایە کە لەودا نە پیاو و نەژن ئازاد نین. چونکە لە پێوەندی نێوان زیندان و زیندانباندا هەردووکیان ئەسیری یەکترن و ناتوانن ئازادی بەدەست بێنن، ئەمەش دەبێتە هۆی پێکهێنانی کۆمەڵێک تەنگەژەی رەفتاری لە ناو ئەندامانی کۆمەڵدا.\nساڵی ٢٠١٤ خەباتی ژنانی کورد پێینایە قۆناغێکی دیکەوە، کچ و ژنە شەرڤانەکانی رۆژئاوای کوردستان و بەرخودانی بیوێنەیان لە کۆبانی، سەرلمێنەری یەک راستی بوو، ئەویش ئەوە کە ژنان لە هیچ بوارێکەوە کەمتر لە پیاو نین و دەتوانن لە هەموو بوارەکانی ژیانی کۆمەڵایەتی، سیاسی و ئابووری کۆمەڵگادا هاوسان و یەکسان لەگەڵ پیاو رۆڵ بگێرن.\nیەکێک لە خاڵە هەرە لاوازەکانی بزووتنەوەی نەتەوایەتی کورد "بەسینفی" چاولێکردنی خەباتی ژنانە. لە کاتێکدا باس لە کێشەی نیوەی کۆمەڵ دەکرێت و چارەسەری ئەو کێشەیە نیوەکەی دیکەی کۆمەڵیش ئازاد دەکات، تەنانەت لە رووی ئابووری گشتی کۆمەڵگاشەوە ئازادی و یەکسانی ژنان دەبێتە هۆی گەشە سەندنی ئابووری بنەماڵەکان و کۆمەڵگا و لەو رووەوە "سینفی" کردنی پرسی ژنان لەو سەردەمەدا کەمکردنەوەی پرسی ژنان لە رەوتی خەباتی نەتەوایەتیدا دەبیندرێت.\nخەباتی نەتەوایەتی کاتێک دەتوانێت سەرکەوتوو بێت کە هەم خاوەنی ڤیزیۆن و ئاسۆی نەتەوەیاتی بێت هەم خاوەنی سیاسەتی کۆمەڵایەتی و گەشەکردنی کۆمەڵگا. بۆیە پرسی ژنان پرسێکی بچووکی سینفی نیە پرسێکی سیاسی – کۆمەڵایەتی و ئابووریە کە دەبێ وەک تەواویەت ببیندرێت. کاتی ئەوە هاتووە رێکخراوە کوردستانیەکان بۆ بەرەوپێش بردنی پرسی ژنان و گەشەسەندنی یەکسانی نێوان ژن و پیاو، لە بەرامبەر مافی بەرامبەر "هەل و دەرفەتی بەرامبەریش" بخوڵقینێت رێگا بدات بە ئازادی هێز و وزەی ژنان کۆمەڵگاش بە ئازادی بگات.\nکۆمەلگایەک کە مافی ژنانی ژێرپێ دەنرێت، کۆمەڵگایەک کە کاری ژنان تەنیا لە ئاشپەزخانەمان و بوون بەکارخانەی مناڵ سازی بێت، لە کۆمەڵگایەک کە ژن نیوەی پیاو ببیندرێت و کۆمەڵگایەک کە سەرەرای "ئیدعای" بەرامبەری خوازی هەموو بڕیارەکان بەدەستی پیاوانبێت، نە کۆمەڵگایەکی ئینسان گەرایە و نەش کۆمەڵگایەکی ئازادە. بۆیە بە بڕوای من ئازادی نەتەوە لە ئازادی نیوەی سەرەکی پێکهێنەری نەتەوە دەست پیدەکات. بەوە مرۆڤایەتی ئازاد دەبێت.\nپیرۆز بێت رۆژی جیهانی ژنان


عه‌بادی فه‌رمانیكرد به لێكۆڵینه‌وه له كوشتنی فه‌رمانده‌ی فیرقه‌ی پاسه‌وانی سه‌رۆكوه‌زیران\nحه‌یده‌ر عه‌بادی فه‌رمانی كرد به لێكۆڵینه‌وه‌ی به په‌له له كوشتنی فه‌رمانده‌ی فیرقه‌ی پاسه‌وانیی سه‌رۆكوه‌زیران، كه له‌لایه‌ن چه‌كدارانی سه‌رایا سه‌لامه‌وه كوژرا.\nحه‌یده‌ر عه‌بادی، سه‌رۆكوه‌زیرانی عێراق، فه‌رمانی كرد به لایه‌نه په‌یوه‌ندیدراه‌كان بۆ لێكۆڵینه‌وه‌ی به په‌له له كوشتنی عه‌مید شه‌ریف ئیسماعیل، فه‌رمانده‌ی لیوای 57ی تایبه‌تی پاسه‌وانیی سه‌رۆكوه‌زیرانی عێراق.\nنووسینگه‌ی ده‌زگای هه‌واڵگری له پارێزگای سه‌لاحه‌دین، ڕایگه‌یاند "دوێنێ كاروانی ئوتۆمبێله‌كانی فه‌رمانده‌ی لیوای 57 و هێزه تایبه‌ته‌كانی عێراق، بۆ جێبه‌جێكردنی ئه‌ركێك له به‌غداوه به‌ره‌و پارێزگای نه‌ینه‌وا به‌ڕێكه‌وتووه".\nنووسینگه‌ی ده‌زگای هه‌واڵگری له پارێزگای سه‌لاحه‌دین ئاماژه‌ی به‌وه كردوه‌و "هێزه‌كه له ده‌روازه‌ی شاری سامه‌ڕا له‌گه‌ڵ چه‌ند كارمه‌ند و چه‌كدارێكی سه‌رایا سه‌لامی سه‌ر به موقته‌دا سه‌در ده‌مه‌قاڵه له نێوانیاندا ڕووی داوه".\nدواتریش له كاتی ده‌رچوونی هێزه‌كه له شاری سامه‌ڕا به ئاراسته‌ی خاڵی پشكنینی (ئه‌لحۆش)ی ده‌ره‌وه‌ی شاره‌كه، ڕووبه‌ڕووبوونه‌وه‌ی چه‌كداری له نێوان هه‌ردوولادا ڕووی داوه و، به‌هۆیه‌وه عه‌مید شه‌ریف ئیسماعیل فه‌رمانده‌ی لیوای 57ی تایبه‌تی پاسه‌وانیی سه‌رۆكوه‌زیرانی عێراق كوژراوه و، چه‌ند پاسه‌وانێكیشی بریندار بوون.


قه‌یرانی سه‌رۆکایه‌تی هه‌رێم: ره‌هه‌ندی نێوده‌وڵه‌تی\nقه‌یرانی سه‌رۆکایه‌تی هه‌رێمی کوردستان، هه‌ستیارترین ساته‌وه‌خته که تیایدا له ناوه‌نده نێوده‌وڵه‌تیه‌كاندا بڕیار لەسه‌ر چاره‌نوسی دیموکراسی بون یان دیموکراسی نه‌بونی سیسته‌می سیاسی هه‌رێمی کوردستان ده‌درێت. ئه‌م نوسینه بۆ وه‌ڵامدانه‌وه‌ی ئه‌و پرسیاره‌یه بۆچی ئه‌م کێشه‌یه هێنده هه‌ستیاره؟\nزۆربه‌ی قسه‌و باسه‌کان ده‌رباره‌ی کێشه‌ی سێ باره‌کردنه‌وه‌ی سه‌رۆک نوسراو و وتراوه ته‌نها جه‌ختی لەسه‌ر ره‌هه‌ندی ناوخۆیی ئه‌م کێشه‌یه کردوه‌ته‌وه. به‌ڵام ئایا ئه‌م قه‌یرانه چۆن کاریگه‌ری ده‌بێت لەسه‌ر کورد، حکومه‌تی هه‌رێم و خه‌ونی کورد بۆ سه‌ربه‌خۆیی له داهاتودا، لەئاستی نێوده‌وڵه‌تیدا؟\nره‌نگه بۆ وه‌ڵامدانه‌وه‌ی ئه‌م پرسیاره پێویستمان به‌ئه‌وه هه‌بێت که بگه‌ڕێینه‌وه بۆ ساڵی 1920 بۆ ده‌قی په‌یماننامه‌ی سیڤه‌ر، که له نزیک شاری پاریس، له فه‌ره‌نسا بڕیاری لەسه‌ر درا. به‌ندی شه‌ست و چوار له په‌یماننامه‌که‌دا یارمه‌تیمان ده‌دات بۆئه‌وه‌ی گرنگی ئه‌م ساته‌وه‌خته‌ی ئێستا بزانین. به‌ندی شه‌ست و چوار ده‌ڵێت: ئه‌گه‌ر پاش ساڵێک له پیاده‌كردنی ئه‌م په‌یماننامه‌یه خه‌ڵکی کورد لەنێو ئه‌و پانتاییه‌ی که له به‌ندی ژماره 62دا دیاریکراوه نیازی خۆیان بگه‌یه‌ننه ئه‌نجومه‌نی عوسبه‌تی نه‌ته‌وه‌کان، بەشێوازێک که پێشانی بده‌ن که زۆرینه‌ی خه‌ڵکی ئه‌و ناوچه‌یه ئاره‌زوی سه‌ربه‌خۆیی ده‌كه‌ن له تورکیا، ئه‌گه‌ر ئه‌نجومه‌ن ئه‌وکاته، وه‌های دانا که ئه‌و خه‌ڵکانه توانای ئه‌و جۆره سه‌ربه‌خۆییه‌یان هه‌یه و به‌باشیزانی که سه‌ربه‌خۆ بن، ئه‌وا تورکیا رازی ده‌بێت به‌م بڕیاره.\nئه‌وه‌ی بۆ مه‌به‌ستی ئێمه جێگه‌ی بایه‌خه له به‌نده‌كه‌دا، ئه‌و مه‌رجانه‌یه که له به‌نده‌که‌دا هه‌یه. وه‌ك ده‌بینین که دو مه‌رجی سه‌ره‌كی له به‌نده‌که‌دا هه‌یه؛ یه‌که‌م خواستی خه‌ڵکی بۆ سه‌ربه‌خۆیی، دوه‌م، هه‌بونی توانا بۆ سه‌ربه‌خۆبون. هه‌بونی توانا بۆ سه‌ربه‌خۆبون یانی هه‌بونی توانا بۆ به‌ڕێوه‌بردنی کاروباری خود. ئه‌م مه‌رجه له‌و راستیه مێژوییه‌وه سه‌رچاوه ده‌گرێت که کورد به درێژایی مێژو وه‌ك خێڵ و عه‌شیره‌ت زۆربه‌ی کات به شه‌ڕی یه‌كتریه‌وه سه‌رقاڵ بون. بۆیه به‌لای دارێژه‌رانی په‌یماننامه‌که‌وه مه‌رجێکی وه‌ها جه‌ختی لەسه‌ر کراوه‌ته‌وه.\nئه‌گه‌ر له ئه‌مڕۆدا سه‌یری دۆخی هه‌رێمی کوردستان بکه‌ین له‌م روانگه‌یه‌وه، ده‌بینین هه‌مان ئه‌م مه‌رجانه له ئارادان. بۆئه‌وه‌ی کورد سه‌ربه‌خۆبێت گرنگه که کورد نیاز و خواستی وه‌های هه‌بێت و پێشانی بدات که توانای ئه‌وه‌ی هه‌یه، که کاروباری حکومداری خۆی به دور له شه‌ڕ و یه‌كترکوژی به‌ڕێوه‌ببات. نیازی خه‌ڵکی کورد بۆ سه‌ربه‌خۆیی بۆ دونیا رونه. به‌ڵام حوکمکردنی خود یان هه‌بونی توانا بۆ به‌ڕێوه‌بردنی خود بەشێوازێکی سه‌رده‌میانه‌ی، مه‌ده‌نیانه‌ی دیموکراسیانه، هێشتا تاقینه‌كراوه‌ته‌وه؛ به مانایه‌كی تر حکومه‌تی هه‌رێمی کوردستان هێشتا ئه‌م تاقیکردنه‌وه‌یه‌ی تێنه‌په‌ڕاندوه له ناوه‌نده نێوده‌وڵه‌تیه‌كاندا. ئایا تائێستا حکومه‌تی هه‌رێم پێشانی داوه که به توانایه له‌وه‌ی حکومڕانی خۆی بکات بەشێوازێکی سه‌رده‌میانه‌ی دیموکراسی سه‌قامگیر؟ ئه‌مه تاقیکردنه‌وه‌یه‌كه سیسته‌می سیاسی حکومه‌تی هه‌رێمی کوردستان له‌م هه‌ڵبژاردنه‌ی سه‌رۆکایه‌تی هه‌رێمدا تاقیده‌كاته‌وه.\nئایا ئێستا چی له ئارادایه؟\nسه‌ره‌تا ده‌بێت سیناریوکان وێنان بکه‌ین؛ ئایا ئه‌گه‌ر سه‌رۆک بەجۆرێک له جۆره‌كان هه‌وڵی مانه‌وه‌ی خۆیدا، ئه‌وا یان قبوڵ ده‌كرێت یان قه‌یران و پشێوی له هه‌رێم دێته ئاراوه. له دۆخی قبوڵکردندا، که به هیچ شێوه‌یه‌ك ئاسان نیه، ئه‌وا په‌یامێک بۆ ده‌ره‌وه ده‌نێردرێت که سه‌رۆکایه‌تی هه‌رێم، نه‌گۆڕا، له ساته‌وه‌ختێکدا که ده‌بو بەپێی ده‌ستور، خواستی خه‌ڵك، بنه‌مای شه‌رعیه‌ت بگۆڕدرایه. ئه‌گه‌ر بێتو مه‌سعود بارزانی بۆ هه‌شت ساڵی تر ببێته‌وه به سه‌رۆکی هه‌رێم، ئه‌وا لەهه‌ر جێگایه‌كی دونیا باس له دیموکراسی بکات، له‌کاتێکدا ئه‌و خۆی شانزده ساڵ له پۆستی سه‌رۆکایه‌تیدا بوه، به لای هه‌مو که‌سێکه‌وه ده‌ربرێنێکی به‌تاڵه له مانا، بگره پڕه له دوفاقی. له هیچ سیسته‌مێکی سیاسیدا نیه، که خۆی به دیموکراسی ناوزه‌د بکات، تاکه که‌سێک به به‌هانه‌ی جیاواز زیاتر له سی ساڵ له پۆستی سه‌رۆکدا بێت.\nبه‌ڵام سیناریۆی دوه‌م که زیاتر ئه‌گه‌ره، زیاتر ترسناکه. خۆسه‌پاندنی بارزانی بۆ سێباره‌كردنه‌وه، ئه‌وا ئه‌گه‌رێکی زۆری هه‌یه که ببێته مایه‌ی پشێوی سیاسی و کۆمه‌ڵایه‌تی له هه‌رێم. له دۆخێکی وه‌هادا هه‌رێمی کوردستان به زه‌قی به هه‌مو دونیای ده‌ره‌وه‌ی ده‌سه‌لمێنێت که له یه‌که‌م تاقیکردنه‌وه‌ی دیموکراسیدا شکستی هێنا. چونکه له رۆژی دروستبونی حکومه‌تی هه‌رێمه‌وه هه‌تا ئه‌مڕۆ ئه‌مه یه‌که‌م ساته‌وه‌خته که ده‌بێت سه‌رکرده‌یه‌ك ده‌ستاوده‌ستی ده‌سه‌ڵات بکات، به‌ڵام به‌ڕێوه‌نه‌چو. ئه‌نجام نه‌دان یان رێگرتن له ده‌ستاوده‌ستکردن مانای ئه‌وه‌یه که به هیچ شێوه‌یه‌ك دیموکراسی له ئارادا نیه. کرۆکی دیموکراسی ده‌ستاوده‌ستکردنی ده‌سه‌ڵاته نه‌ك هه‌ڵبژاردنه‌وه‌ی هه‌مان که‌س تا رۆژی حه‌شر.\nبه هه‌ر جۆرێک سه‌رۆکی ئێستا بمێنێته‌وه له پۆسته‌که‌یدا په‌یامێک بۆ هه‌مو وڵاتان و ناوه‌نده نێوده‌وڵه‌تیه‌كان ده‌نێرێت، که هه‌رێمی کوردستان به هیچ شێوه‌یه‌ك جیاوازی نیه له وڵاتانی تری رۆژهه‌ڵاتی ناوه‌ڕاست که سه‌رتاپایان به ده‌ست ناسه‌قامگیری و قه‌یرانه‌وه ده‌ناڵێنن.\nحکومه‌تی هه‌رێم زۆر هه‌وڵی داوه که وێنایه‌ك بۆخۆی دروست بکات که گوایه له ئه‌وانی تر ناچێت، به‌ڵام رۆژ له دوای رۆژ هه‌تا بێت وه‌ك وڵاتانی تری نادیموکراسی ناوچه‌که‌ی لێدێت. بەجۆرێک ئێستا به فه‌رمی خه‌ونی حکومه‌تی هه‌رێمه که ببێته وڵاتێکی نادیموکرات، وه‌ك له نمونه‌ی به دوبه‌ی بونی هه‌ولێردا ده‌یبینین. لەپێناوی ئه‌وه‌ی هه‌رێم نه‌بێته کیانێکی کاریکاتێری له ناوه‌نده نێوده‌وڵه‌تیه‌کاندا ته‌نها ئه‌وانه پشتگیری بکه‌ن که به پاره‌ی گه‌نده‌ڵی ده‌م چه‌ور کراون، ئه‌وا ده‌بێت رێگه له خواستی خه‌ڵک و ده‌ستاود‌ه‌ست کردنی ده‌سه‌ڵات نه‌گیرێت.\nرێگه‌گرتن له دیموکراسی، یان پینه‌وپه‌ڕۆکردنی پرۆسه‌ی دیموکراسی دژ به خواستی خه‌ڵك، ده‌بێت هۆی له گۆڕنانی یه‌كجاری خه‌ونی سه‌ربه‌خۆیی هه‌رێم. ئه‌گه‌ر به‌هانه‌ی پارتی بۆمانه‌وه‌ی سه‌رۆک پلانه‌كانیه‌تی ئه‌وا ره‌نگه بهپێچه‌وانه‌وه مانه‌وه‌ی سه‌رۆک دژ به خه‌ونی گه‌وره‌ی کوردبێت به سه‌ربه‌خۆییه‌وه.\nله‌سایتی (سبه‌ی) وه‌رگیراوه


دکتۆر عەبادی پێشوازی دەکات لە بەڕێز پەنگین ریکانی و تاوتوێی کۆی دۆخی وڵاتەکە دەکەن\n2021.07.07 - 00:00 43 like 0\nسەرکردەی هاوپەیمانی نەسڕ دکتۆر حەیدەر عەبادی، ئەمڕۆ سێشەممە، لە نووسینگەکەی خۆیدا پێشوازیکرد لە بەڕێز پەنگین رێکانی وەزیری ئاوەدانکردنەوەی پێشوو و سەرکردە لە پارتی دیموکراتی کوردستان.\nلە دیدارەکەدا تاوتوێی کۆی دۆخی سیاسی و ئەمنی و ئابووری وڵاتەکە کرا، هەروەها ئەو ئاستەنگانەی رووبەڕووی بووەتەوە کە پێویستی بە یەکخستنی هەوڵەکانە لەپێناو تێپەڕاندنیان و پێشکەشکردنی هەر بابەتێک کە دەچێتە چوارچێوەی خزمەتکردنی هاوڵاتیانەوە.\nدکتۆر عەبادی جەختیکردەوە لەوەی وڵاتەکە بەرەو هەڵبژاردنێکی چارەنووسساز هەنگاو دەنێت و دەبێت لە کەشێکی درووستدا پرۆسەکە بچێت بەڕێوە بەشێوەیەک کە گوزارشت لە ئیرادەی دەنگدەر بکات بەبێ بوونی هیچ جۆرە ساختەکارییەک لە ئەنجامەکاندا.\nو دکتۆر عەبادی ئاماژەشی کرد کە گەلی عیڕاقی ئەو گەلەی کە توانی نەهامەتییەکانی پێشوو تێپەڕێنێت هەر لە تیرۆرەوە تا وەکو تایفەگەریی و تا دەگاتە قەیرانە داراییەکەی ساڵی ۲۰۱٤ شایەنی ئەوەیە کە هەموو هەوڵێکی بۆ بدرێت لەپێناو پێشکەشکردنی هەر بابەتێک کە ژیانێکی شایستەی بۆ دابین بکات.\nهەروەها بەڕێزیان ستایشی هەماهەنگی نێوان کۆی هێزە ئەمنییە جیاوازەکانمان و پێشمەرگەی کرد لەپێناو ئازادکردنی خاکدا و بەدەستهێنانی سەرکەوتنە گەورەکە بەسەر داعشدا.


فیلمی "تەپڵ"ی کەیوان کەریمی لە پێرستی فیلمە سەرکەوتووەکانی ٢٠١٦ دا\nزایینی: ٢٩-١٢-٢٠١٦ - هەتاوی: ١٣٩٥/١٠/٠٩ - ١١:٣٦ تاران قه‌باره‌ی فۆنت:\nکوردستان میدیا: فیلمی "تەپل"ی بەرهەمی سینەماکاری کورد كەیوان کەریمی، لە ڕوانگەی رەخنەگرییەوە، لە ڕیزی ١٠ فیلمی سەرکەوتووی سالی ٢٠١٦دا خۆی نواند.\nبەپێی ئەو ڕاپۆرتانەی کە لە دونیای سینەمادا بڵاو کراونەتەوە، ٣٠ کەس لە نووسەران و سینەماکاران و ڕەخنەگران و ڕۆژنامەنووسان، بە ڕوانگەی ڕەخنەگرانەی خۆیانەوە، ١٠ فیلمی سەرکەوتووی ساڵی ٢٠١٦یان هەڵبژارد.\nفیلمی "تەپڵ"ی بەرهەمی هۆنەرمەندی دێکیۆمێنتارسازی خەڵکی شاری بانە، کەیوان کەریمی لەو ڕیزبەندەدا جێی خۆی کردەوە.\nمیشێل فرۆدۆن، جولیانۆ ووچیلینی، جۆنا نازارۆ، ڕافائێل میل، فێدێریکۆ ڕووسین، جان کارلۆ مارچینی، مارک جۆستی، جوانا برانکا، کریستیانا پیچینۆ، جولیانا موشوو، ژۆزێف سیدا، ماتسینۆ مۆنتیناری، ئالبێرتۆ مۆمۆ، تۆماس مارتینلی لەو کەسانەن کە دەنگیان بە فیلمە هەڵبژێردراوەکانی ئەو پێرستە داوە.\nفیلمی "تەپڵ"، ساڵی ڕابردووو لە فستیواڵی فیلمی "وێنیز"دا، بووە جێگەی سرنجی بەشێکی زۆر لە ڕخنەگرانی نێونەتەویی بواری فیلم.\nئەمە لە کاتێکدایە کە ئەو هۆنەرمەندە کوردەی خەڵکی ڕۆژهەڵاتی کوردستان، لە سەرەتاکانی مانگی سەرماوەزی ئەمساڵەوە، بە مەبەستی جێبەجێ کردنی سزای دەزگای بەناودادوەریی ڕێژیمی ئیسلامیی ئێران کە ساڵێک زیندانی تەعزیری و ٥ ساڵ زیندانی هەڵپەسێردراو و لێدانی ٢٢٣ زەربە قامچی، ڕەوانەی گرتووخانەی ئێڤین لە تاران کراوە.\nکەیوان کەریمی بە تۆمەتی بێڕێزی کردن بە پیرۆزییەکانی کۆماری ئیسلامی لە ڕەوتی دروستکردنی فیلمی "نووسین لەسەر دیوار" دادگایی و سزا دراوە.


کوردیپێدیا - گوتەبێژی حکومەتی هەرێمی کوردستان روونکردنەوەیەک لەبارەی دواکەوتن لە ناردنی مووچە لەلایەن بەغداوە بڵاودەکاتەوە\n📝 گوتەبێژی حکومەتی هەرێمی کوردستان روونکردنەوەیەک لەبارەی دواکەوتن لە ناردنی مووچە لەلایەن بەغداوە بڵاودەکاتەوە | پۆل: بەڵگەنامەکان | زمانی بابەت: 🏳 کوردیی ناوەڕاست\nگوتەبێژی حکومەتی هەرێمی کوردستان روونکردنەوەیەک لەبارەی دواکەوتن لە ناردنی مووچە لەلایەن بەغداوە بڵا\nبەداخەوە لە ماوەی چەند رۆژی رابردوو بەهۆی چەند هۆکارێک، ناردنی موچەی فەرمانبەرانی حکومەتی هەرێمی کوردستان لە لایەن بەغداوە دواکەوتبوو.\nبە هەوڵی رێزدار مەسرور بارزانیمەسرور بارزانی سەرۆکی حکومەتی هەرێمی کوردستان، پارەکە خرایە سەر هەژماری حکومەتی هەرێم لە بانکی ناوەندی عێراق و هەر ئەمڕۆ دەست بە دابەشکردنی دەکرێت.\n#مەسرور بارزانی | #02-03-2020 |\n1. 👁 02-03-2020\n📅 رۆژی دەرچوون: 02-03-2020\n➕ ئەم بابەتە لەلایەن: (بەناز جۆڵا)ەوە لە: Mar 2 2020 6:18PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Mar 2 2020 6:22PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Mar 2 2020 6:22PM باشترکراوە


10 هەزار ماسك پێشكەش بە زانكۆ كرا – زانکۆی پۆلیتەکنیکی سلێمانی\n10 هەزار ماسك پێشكەش بە زانكۆ كرا\nبەئامانجی پاراستنی تەندروستی خوێندكاران و فەرمانبەران و ئەو كەسانەی سەردانی زانكۆی پۆلیتەكنیكی سلێمانی دەكەن، ئەمڕۆ دەزگای مرۆیی مام (10) هەزار دەمامك (ماسك)ی پێشكەش بە سەرۆكایەتی زانكۆ كرد.\nپێشنیوەڕۆی ئەمڕۆ 2020/11/29 تیمێكی دەزگای تەندروستی مام سەردانی سەرۆكایەتی زانكۆی پۆلیتەكنیكی سلێمانی كردو لەلایەن پرۆفسیۆری یاریدەدەر د.دانا ئەحمەد یاریدەدەری سەرۆكی زانكۆ بۆ كاروباری كارگێڕی و دارایی و خوێندكاران پێشوازییان لێكرا، كە ئامانجی سەردانەكەیان پێشكەشكردنی (10) هەزار دەمامك (ماسك) بوو بۆ زانكۆی پۆلیتەكنیكی سلێمانی.\nلە لێدوانێكدا پ.ی.د.دانا ئەحمەد یاریدەدەری سەرۆكی زانكۆ رایگەیاند: وەك كاری هەمیشەیی و مرۆڤ دۆستییان ئەمڕۆ دەزگای مرۆیی مام كۆمەڵێك هاوكاری تەندروستی دیكەیان گەیاندە سەرۆكایەتی زانكۆمان، كە ئەمە جێگای خۆشحاڵییەوە بەناوی سەرۆكی زانكۆ و ستافی سەرۆكایەتی زانكۆوە دەستخۆشییان لێدەكەین و سوپاسی هاوكارییان دەكەین، یاریدەدەری سەرۆكی زانكۆ وتیشی: دواتر لە رێگەی بەڕێوەبەرایەتی تەندروستی و سەلامەتی سەرۆكایەتی زانكۆوە ئەو كەلوپەلە تەندروستییانە بەسەر كۆلێج و پەیمانگاكانی سەر بە زانكۆمان دابەش دەكرێت تا هەمووان پارێزراو سەلامەت بن.\nلەماوەی رابردوودا و بەتایبەت لەدوای بڵاوبوونەوەی ڤایرۆسی كۆرۆنا دەزگای مرۆیی مام چەندین كەلوپەلی تەندروستی پێشكەش بە زانكۆی پۆلیتەكنیكی سلێمانی كردووە و چەندین كارو چالاكی مرۆیی و تەندروستییان بەهاوبەشی ئەنجامداوە.\nبابه‌ته‌كانی پانێڵی یه‌كه‌می دیداری سلێمانی بۆ میدیا كه زانكۆی پۆلیته‌كنیكی سلێمانی سازیكردووه


درێژه‌ی بۆردوومانی بنكه و باره‌گای حیزبه كوردییه‌كان له لایه‌ن كۆماری ئیسلامی – کۆمەڵە_رێكخراوی كوردستانی حیزبی كۆمونیستی ئیران\nسپتامبر 13, 2021 3\nڕۆژی یه‌كشه‌ممه ٢١ی مانگی خه‌رمانان، هێرشی تۆپخانه‌كانی سپای پاسداران بۆ سه‌ر ناوچه سنوورییه‌كانی هه‌ریمی كوردستانی عێراق، بۆ چواره‌مین ڕۆژی به‌رده‌وام درێژه درا.\nسپای پاسدارانی كۆماری ئیسلامی سه‌ر له به‌یانی ڕۆژی یه‌كشه‌ممه ٢١ی مانگی خه‌رمانان، له درێژه‌ی هێرشه هه‌وایی و تۆپخانه‌یه‌كانیدا بۆ سه‌ر بنكه‌ی حیزبه‌كانی ڕۆژهه‌ڵات، به‌رزاییه‌كانی “سیده‌كان” و “به‌به‌زێن”ی به چڕی بۆردوومان كرد. به وته‌ی سه‌رچاوه خۆجێیه‌كان، تۆپخانه‌كانی سپای پاسداران له ده‌ورووبه‌ری گوندی “بێمزه‌ره‌ت”ی سه‌ر به شاری شنۆ جێگیر كراون و هاوكات له ڕێگه‌ی فڕۆكه‌ی بێفڕۆكه‌وانه‌وه به‌رزایه‌كانی “هه‌ڵگۆرد” و “به‌ربه‌زێن” بۆردوومان ده‌كات.


حکوومەتی نوێ لەسەر بنەمای ئیستیحقاقی هەڵبژاردن دەبێت\nڕێگای کوردستان/ هەولێر\nهەرچەندە کۆمسیۆنی باڵای سەربەخۆیی هەڵبژاردن و ڕاپرسی لە هەرێمی کوردستان تا ئێستا ئەنجامی 85%ی دەنگەکانی هەڵبژاردنی خوولی پێنجەمی پەرلەمانی کوردستانی ڕاگەیاندووە، بەڵام ئاماژەکان بەو ئاڕاستەیەن کەدابەشکردنی پۆستەکان لە کابینەی ئەمجارەی حکوومەتی هەرێمی کوردستان هاوشێوەی کابینەکانی دیکە نابێت.\nبەپێی یاسای هەڵبژاردنەکان دوای پەسەندکردنی ئەنجامی هەڵبژاردن لەلایەن کۆمسیۆنی باڵای سەربەخۆی هەڵبژاردن و راپرسی و ئەنجوومەنی باڵای دادوەری، پەرلەمانی کوردستان لەلایەن سەرۆکی هەرێمی کوردستانەوە ئاگادار دەکرێتەوە بەوەی لەماوەی دە رۆژدا کۆبوونەوەی خۆی ئەنجام بدات، بەڵام بەو پێیەی ئێستا سەرۆکی هەرێم نەماوە و ئەو دەسەڵاتە دراوەتە سەرۆکی ئەنجوومەنی وەزیران، لەو کاتەدا سەرۆکی حکوومەت بەو کارە هەڵدەستێت.\nبەپێی لێدوانە فەرمییەکانی پارتی دیموکراتی کوردستان، بەتایبەتی لەدوای شێوازی هەڵبژاردنی سەرۆککۆماری نوێی عێراق و قوڵبوونەوەی ناکۆکی نێوان پارتی و یەکێتی، پێدەچێت پێکهێنانی کبینەی نوێی حکوومەت هاوشێوەی کابینەکانی دیکە نەبێت، پارتی دیموکراتی کوردستان بەوپێیەی هێزی یەکەمە لە هەوڵی پێکهێنانی حکوومەتی نوێدایە بە بەشداری لایەنەکانی دیکە بەتایبەتی یەکێتیی نیشتمانیی کوردستان، نەک شەریککردنی وەک ئەوەی کە بەگوتەی خۆی لە کابینەکانی پێشوو ڕوویداوە.\nئامینا زکری ئەندامی خوولی پێشووی پەرلەمانی کوردستان لە فراکسیۆنی پارتی دیموکراتی کوردستان ڕای دەگەیەنێت پێکهێنانی کابینەی نوێ هاوشێوەی کابینەکانی دیکە نابێت و دابەشکردنی پۆستەکان بەپێی ئیستیحقاقی هەڵبژاردن دەبێت. گوتیشی: بەپێی یاسا هێزی یەکەم شێوازی دانوستانەکان و چۆنییەتی پێکهێنانی حکوومەت لەگەڵ لایەنە سیاسییەکانی دیکە دیاری دەکات، هێزی یەکەم کە ئێستا پارتییە بڕیار لەبارەی چۆنییەتی پێکهێنانی حکوومەتی نوێ دەدات، ئەو بڕیار دەدات کە حکوومەتی نوێ بەپێی زۆرینە دەبێت یاخود حکوومەتێکی بنکەفراوان دەبێت. ئەو باس لەوەش دەکات لەماوەی ڕابردوودا هەموو جۆرەکان لە پێکهێنانی حکوومەت تاقیکراونەتەوە، حکوومەتی زۆرینەی لایەنە سیاسییەکان و حکوومەتی بنکەفراوان، بەبۆچوونی من ئەمجارە لە هەرێمی کوردستان هاوشێوەی وڵاتی پێشکەوتوو هێزی یەکەم بەپێی پێویستی رێژە، حکوومەتی نوێ پێکدەهێنێت، "پێویستە ئەمەش تاقی بکرێتەوە،تا دەرکەوێت ئەم جۆرە لە حکومڕانی تاچەند سەرکەوتووە". جەختیشی کردەوە یەکێتیینیشتمانیی کوردستان بەهەمان شێوەی کابینەکانی ڕابردوو بەشداری لە پێکهێنانی حکوومەت دەکات، بەڵام جیاوازییەکەی ئەوە دەبێت ئەو پەنجا بە پەنجایە نامێنێت کە لە یەکەم کابینەوە بوونی هەبووە.\nئامینا ڕوونیشیکردەوە، لەکابینەکانی ڕابردوو کەمتر حسێب بۆ ئیستیحقاقی هەڵبژاردن کراوە، "تەنانەت کاتێک یەکێتی هێزی سێیەم بووە، وەکو پارتی پۆستی بردووە، پێموانییە لەم کابینەیەدا ئەمە دووبارە بکرێتەوە، لەم کابینەیەدا یەکێتیی بەپێی کورسی پەرلەمان مامەڵەی لەگەڵ دەکرێت، بۆیە ئەگەر ئەمجارە یەکێتی بەشداری کابینەی حکوومەتیش بکات بەپێی خاڵبەندییەکان بەشداری دەکات".\nبەهار مەحموود ئەندامی خوولی پێشووی پەرلەمانی کوردستان لە فراکسیۆنی گۆڕان ئاماژە بۆ ئەوە دەکات، حکوومەتی داهاتوو لەسەر بنەمای زۆرینە دەبێت و هاوشێوەی کابینەی پێشتر حکوومەتێکی تەوافوقی نابێت، گوتیشی: ئەمجارە ئۆپۆزسیۆن دەبێت و ئیستیحقاقی کورسیش بەرکەوتەی هێزە سیاسییەکان لە حکوومەتی نوێ دیاری دەکات. ئەو پێیوایە هێشتا زووە بۆ بڕیاردان لەسەر بەشداریکردن یاخود نەکردنی بزووتنەوەی گۆڕان لەو کابینەیەدا، چونکە بزووتنەوەکە تا ئێستا تێبینیی لەسەر ئەنجامی هەڵبژاردنەکان هەیە.\nگوتیشی: "پێمباشە ئۆپۆزسیۆن بین، چونکە ئێمە کە دروستبووین وەکو هێزێکی ئۆپۆزسیۆن دروست بووین و ڕابەرایەتی ئەو بەرەیەمان کردووە، بۆیە پێویستە تا ئەوکاتەی کوردسییەکانمان لەگەڵ بەرەی ئۆپۆزسیۆن دەگەنە ئاستێک کە زۆرینە پێکبێنین بەو شێوەیە بمێنینەوە، بۆ ئەوەی خۆمان حکوومەت دروست بکەین".\nلەبارەی ئەگەری بەشداری پیێنەکردنی یەکێتیی نیشتمانیی کوردستان بەهار پێیوایە کە یەکێتی و پارتی کۆمەڵێک بەرژەوەندی مادی پێکەوەی گرێداون، ئاسان نییە دەستبەرداری یەکتری ببن، لەگەڵ ئەوەشدا جەخت دەکاتەوە کە جۆری بەشداریکردنەکە بەپێی ئیستیحقاقی هەڵبژاردن گۆڕانکاری بەسەردا دێت.\nلەلایەکی دیکەوە سەرکەوت سەرحەد ئەندامی خوولی پێشووی پەرلەمانی کوردستان لە فراکسیۆنی یەکێتیی نیشتمانیی کوردستان باس لەوە دەکات کە لەماوەی رابردوودا رێککەوتن لەنێوان یەکێتیی نیشتمانیی کوردستان و پارتی دیموکراتی کوردستان بۆ ئیدارەدانی هەرێمی کوردستان و چۆنییەتی بەشداریکردن لە عێراق هەبووە، بەشێوەیەک کە سەرۆکایەتی هەرێم بۆ پارتی بووە و سەرۆکایەتی کۆماریش بۆ یەکێتی، بەڵام ئەوەی لەماوەی چەند رۆژی رابردوودا لە دیاریکردنی سەرۆککۆماری عێراق روویدا، پێویستی بەو کێبڕکێ و ململانێیە نەدەکرد، گوتیشی، ئەو ڕووداوانەی چەند رۆژی رابردوو بوونەتە هۆکاری دوورکەوتنەوە لەنێوان لایەنەکان بەتایبەتی پارتی و یەکێتی، سەرکەوت پێیوایە "پێکهێنانی حکوومەت کارێکی ئاسان نییە، نە پارتی بەبێ یەکێتی دەتوانێت حکوومەت پێکبهێنێت نە بە پێچەوانەش ئەمە ڕوودەدات".\nئەو بە پێویستی دەزانێت، "پارتی و یەکێتی پێش هەموو لایەنەکان یەکدەنگ بن و ڕێک بکەون بۆ پێکهێنانی حکوومەتی نوێ، پێکهێنانی حکوومەت بەبێ یەکێتی سەرکەوتوو نابێت،ئەمەش خێرنییە بەیەکێتی بکریت، چونکە یەکێتی لە رابردوودا رۆڵ و پشتیوانی گەورەی پارتی بووە لە کۆمەڵێک پرسی وەکو سەرۆکایەتی هەرێم".\nلەبارەی ئەگەری پێدانی پۆست بەپێی ئیستیحقاقی هەڵبژاردن بەیەکێتیی نیشتمانی، سەرکەوت باس لەوە دەکات،ڕاستە لە ڕابردوودا ژمارەی وەزارەتەکانی یەکێتی و پارتی وەکو یەک بوون، بەڵام وەزارەتە سیادییەکان و بڕیارە گرنگەکان لای پارتی بووە، پارتی هەموو جومگە گرنگەکانی حکومڕانی هەرێمی کوردستانی لابووە.\nتا ئێستا تەنیا یەکگرتووی ئیسلامی کوردستان بەشێوەی فەرمی ئەنجامی هەڵبژاردنی پەرلەمانی کوردستانی ڕەتکردووەتەوە و زۆربەی لایەنە سیاسییەکانی بەشدار لە پڕۆسەی هەڵبژاردن بۆ خوولی پێنجەمی پەرلەمانی کوردستان هەڵوێستێکی ڕوونیان لەسەر پڕۆسەکە نییە، ڕەنگە ئەمەش پەیوەندی بەو دۆخەوە هەبێت کە لە هەڵبژاردنی ئەنجوومەنی نوێنەرانی عێراق روویدا، بەوپێیەی دوای ماوەیەکی زۆر و چەندین کۆبوونەوەی پەرلەمانی دواجار ئەنجامەکان بەوشێوەیەی راگەیەندرابوون تێپەڕێنران، بەگوتەی بەرپرسیانی کۆمسیۆنی باڵای سەربەخۆی هەڵبژاردن و راپرسی لەماوەیەکی نزیکدا ئەنجامی لە ١٠٠٪ی دەنگەکانی هەڵبژاردنی پەرلەمانی کوردستان ئاشکرا دەکرێت و پێدەچێت دوای ئەو ماوەیە ململانێی لایەنە سیاسییەکان بۆ چۆنییەتی پێکهێنانی حکوومەتی نوێ دەست پێبکات.


شه‌ش لایه‌ن خۆیان بۆ هه‌ڵبژاردنه‌كانی هه‌رێم تۆمار كردووه\nشۆڕش حه‌سه‌ن به‌رپرسی راگه‌یاندن و په‌یوه‌ندییه‌كانی كۆمسیۆنی باڵای سه‌ربه‌خۆی هه‌ڵبژاردن و راپرسیی هه‌رێم راگه‌یاند، تا ئێستا سێ حزبی تاك له پێكهاته‌ی ئه‌رمه‌ن، پارتی دیموكراتی كوردستان و حزبی سۆسیالیست دیموكراتی كوردستان و جه‌بهه‌ی توركمانی عیراقی خۆیان بۆ هه‌ڵبژاردنی په‌رله‌مانی كوردستان تۆمار كردووه".\nشۆڕش حه‌سه‌ن باسی له‌وه‌شكرد، قه‌واره‌ی تریش له پارێزگاكانی هه‌رێم فۆڕمی خۆتۆماركردنیان وه‌رگرتووه به‌ڵام تا ئێستا فۆڕمه‌كانیان نه‌گه‌ڕاندۆته‌وه".\n6/3/2018 11:53:40 AM


تازە بۆی دەرکەوتووە جەلال تالەبانی، عەلی عەسکەریی باوکی بە کوشتداوە\nشاڵاو عەلی عەسکەری\nFriday, 08.11.2017, 12:03\nئەم نووسینەی شاڵاو عەلی عەسکەریی، کە لەسەر دیداری تەمەنی جەلال تالەبانی نووسیوێتی، تێیدا جەلال تالەبانی باس دەکات چۆن زانیاریی بە ساواکی ئێران داوە و پێی راگەیاندووە لە کوێوە مەفرەزەکەی عەلی عەسکەری دەڕوات! بۆ کوێ دەچێت و مەبەستی چییە!\nئەمە ددانپێدانانێکە، دەیسەلمێنێت، کە تالەبانی بکوژی باوکی شاڵاوە، کەچی وەک لەو نووسینەی خوارەوەدا دەبینن شاڵاو بە زمانێکی زۆر نەرم و سۆز بەرامبەر بە بکوژی باوکی دەدوێت. هۆکاری ئەمەش ئەوەیە کە شاڵاو ئیستا بۆ خۆی ئەندامی سەرکردایەتی ئەو یەکێتییەیە کە باوکیان خستۆتە بەردەم دوژمنەکان بۆ خۆشی پیسخۆری ناو ئەو دەسەڵاتەیە، بەڵام بۆ پاراستنی بەرژەوەندی خۆی ناچارە بەو زمانە بدوێت. کوردستانپۆست ئەم بابەتە دەخاتە نێو ئەرشیفی کوردستانپۆستەوە و دەیپارێزێت.\nمام جەلال لە نێوان دیداری تەمەت و هاوڕێیانی تەمەن\nهەموو ئەم نووسینە لەوەەو هات کە جەنابی مام جەلال تۆمەتی نا ژیری و ناکامڵی پەلەپەلکەری دابووە پاڵ شەهیدان عەلی عەسکەری و د.خالید، هەرجەندە هەموو هێماکانی برزوتنەی رزگاری خوازی گەلەکەمان وەبەتایبەت یەکێتی لە بزوتنەوە و کۆمەڵەش رزگاری نە بوو لە توانج و تانە و ووشەی نەشیاو بەرامبەریان کە هیوادارین دووبارە نەبێتەوە. وە ئەم نووسینە پەیوەندی بە بارو دۆخی ئێستای کوردستان و ناوخۆی یەکێتی نییە، وە لە گەرمەی ناخۆشیەکانیش هەموو لایەنەکانی ناو باڵەکانی یەکێتی رێزی تاینەتیان بۆ مام جەلال هەبوو. ئەم نووسینە تەنها مەوقفێکە دوای بڵاوبوونەوەی دیداری تەمەن.\nدوای بڵاوبوونەوەی بیرەوەریەکانت لە توێی دوو کتێب دا بەناوی دێداری تەمەن لە لایەن سەلاح رەشیدەوە ئامادەکراوە. هەندێك دۆست و برادەر رەخنەی ئەوەیان هەبوو کە جەنابت بە ووشەی ناشیاو باست لە هاوڕێکانت کردبو و لەوان شەهیدان عەلی عەسکەری و د. خالید یشی تیان، بۆ بەدواچوونی ئەم قسانە و راست و درووستی و بۆ ئەوەی لەسەر قسەو قسەڵۆك هەڵوێست وەرنەگرین، هەدوو بەرگی کتێبەکەم پەیاکرد و تەنانەت چەنجارێكیش خۆێندمەوە.\nبۆیە بڕیارم دا پەڕە بەپەڕە و تەنانەت بە ژمارەی دێڕیشەوە بۆچوونەکانی خۆمان لەسەر بووچونەکانی کتێبەکەت بووسین، وە دەفتەری رۆژانەی شەهید عەلی عەسکەری ببێتە سەچاوەیەك بۆ دەرخستنی راستییەکان، بەڵام ئەوجۆرە تێبینیانە هێندە زۆر بوو کە بەچەند دێڕێك و تەنانەت بەچەند پەرەیەکیش کۆتایی نەئەهات.\nبۆیە بڕیارمدا تەنها باسی کارەساتی هەکاری و هەلگیرساندنەوەی شۆڕش و بەشێك لەو توومەتانەی لە دووتوێی کتێبەکەدا دراوەتە پاڵ هەندێك لە شەهیدان و سەرکردەکانی بزووتنەوەی سۆسیالیستی کوردستان رەتکەمەوە.\nوە وەڵامی ووتە نەشیاوەکانیش نەدەمەوە چونکە ئەم ووتانە لەبارامبەی خودی خاوەنەکانیان بووترایە ئازایەنەتربوو نەك پاش 39 ساڵ لە شەهیدبوونیان.\nهەکاری: هۆکاری تری هەکاری کە بڵاو نەکراوەتەوە\n1- حافزی ئەحمەد ئاغای گراڤی هەکاری خۆی بۆیگێڕامەوە. لە ژیاندا ماوە و جەنابت باش دەیناسیت کە بە قسەکانی ئەو( د. کەمال خۆشناو بەرنامە و جێگای وەرگرتنی چەکەکانی داناوە وە بەئاگاداری جەنابت. کە نوێنەری یەکێتی بوو بۆ رەوانەکردنی چەك و ئەندامی مەکتەبی سیاسی یەکێتیبوو لە خەتی گشتی وە لەهەمان کاتدا بە "خەت ماێل" ئەندامی کۆمەڵەی رەنجدەرانبوو ، دوای ئەوەی حافز هەوڵێکی زۆر لەگەڵ ئەدا کە ئەو جێگایە زۆر لە قوڵایی تورکیایە وە د. کەمال خۆشناو جەخت ئەکات لەسەر ئەوە کە چەکەکان دەبێ لەو جێگایەی کە ئەوان بەرنامەیان بۆ داناوە تەسلیم بکرێت. پاش ئەوەی کە چاری نامێنی لەگەل د. کەمال حافز ئەڵێت مەجبوور چووم بۆ لای شەهید عەلی لە سەر سنوور کە ئەوەی پێیبڵێم کارێکی باش نییە بێن بۆ ناو قوڵایی تورکیا، بەڵام شەهید عەلی ئەوەندە باوەڕی بە نەخشەی هەڤاڵەکانی و جەنابتان بووە، جەخت دەکاتەوە کە بەرنامەکەی بۆتانداناون ئەبێ وەك خۆی جێبەجێ بکرێت. لەنەتیجەیا شەهید عەلی لێم تووڕەبوو بەوڕادەیەی خەرێبوو دەستم لێ بەرزکاتەوە).\nئەمە دەلێلە کە بەرنامەکە لەلایەن جەنابت و د. کەمال خۆشناو بڕیاردەربوو لە دەست نیشانکردنی جێگا و رێگای وەرگرتنی جەك.\n2- ناردنی نامەی جەنابت بۆ ئەفسەرێکی ساواك کە هەڤاڵی خۆتبووە، " عیسا " ناوێك بە مینە کوپەیا کە ئێران رێگەیان بدات بە سنوور و خاکی ئەواندا تێپەڕن کە دەتانزانی وایە نە دەبوو رێو شوێنی رەتڵی دوو کە عەلی عەسکەری سەرپەرشتیاری بوو، بە مینە کوپە بگوترایە و هەموو ئەو رێو شوێنانە لە نامەیەکی جەنابتان بۆ ئەفسەرێکی (ساواك ) بەیان بکردایە.\n3- رەتڵی 3 کە جەنابت مەفروزبوو سەرپەریشتی بکەی قەت بەڕێ نەکوت و ئەیتوانی ببێتە پاڵپشت بۆ هەردوو رەتڵەکەی تر.\n4- بەهێچ شێویەك ئەو رێکەوتنەی نێوان کۆمەڵە و قیادەی مۆقەتەت باس نەردووە لە سەرچی رێکوتن؟! (کە رۆژمێری ئەوساڵەی سامی عەبدولڕەحمان کە لەلای خۆمان پارێزراوە. نووسراوە کە لەگەڵ کۆمەڵەی م.ل. رێککەوتوون ) بۆچی رێکەوتن؟ کە زۆربەی بەشی دووی بەرگی یەك و نزێکەی زۆربوەی بەشی دوو باسی ئەەوە دەکەی کە کۆمەڵە یانی جەنابتان و جەنابتان یانی کۆمەڵە؟؟؟!\n5- هۆکار چوونی شەهید عەلی لەو حەملەیەیا کە شەهید د.خالێد راسپێردرابوو بۆ هێنانی چەکەکان، راستە حەملەکە بە سرەپەرشتی شەهید عەلی بووە وە هۆکارێکی تری رۆشتنی شەهید عەلی بۆ بینی رووسەکان بوو. دوای ئەوەی چەند رۆأنامەنووسێکی بێانی (نەمسایی) شەهید عەلی ئەبێنن و موقابەلەی ئەکەن، پریماۆڤ کە بەناوی کۆرسپۆندێنتی پراڤدا کاری کردووە لە بەیروت، داوای بینینی شەهید عەلی کردبوو هەرچەند جەنابتان ئامادەییتان دەربڕیبوو کە خۆت بچیت بەڵام ئەو جەخت لە بینینی شەهید عەلی دەکاتەوە. ئایە ئەمەش بۆ هۆکارێکی تر نابینیت بۆ درووست بوونی هەکاری؟\n6- جەمال زاخۆیی کە باوەڕ پێکراوی خۆت بوو وە لە ماڵی خۆشتابوو وە نامەکانی ناوەوە و دەرەوەی ووڵات ئەهێنا، مادام هەستت دەکرد نامەکان کراونەتەوە وە رێو شوێنی وەرگرتنی چەکەکانیشی تیابوو ئایە ئەمەش هۆکار نییە بۆ روودانی ئەو کارەساتە؟!\nژنی عەلی عەسکەری سەروپێ دەرخواردی بکوژی مێردەکەی دەدات و کوڕەکەشی لە ژوور سەریی تالەبانییەوە وەستاوە و کەیفی پێ دێت\n1- لە زۆرشوێنی بەرگی دووی کتێبەکەدا باس لە هەڵگیرساندەوەی شۆڕش وە فەزڵی جەنابت و هەڤاڵنی دەرەوەی ووڵات لە هەڵگیرساندنەوەی شۆڕشا دەدەیت. کە لە ڕاستیا هەڤاڵانی ناوەەوە لە بزوتنەوە و کۆمەڵە شۆڕشیان هەڵگیرساندەوە وەدەلیلیش لە لاپەڕە 77 ی بەرگی 2 وە لە دێڕی 7 دا لە زاری کاک نۆشیروانەوە بۆ خۆت گێڕاوتەتوە کە دەڵێت "چۆنیان دەستۆێکردووە با واش بیبەن بە ڕێوە". ئەمە ئەوە دەردەخا کە شۆڕش پێش ئێوە دەستپێکراوە و ئێوەش لێ ناڕازبوون.\n2-\tلە لاپەڕەی 29 ی بەرگی 2 لە پەرەگرافی دوودا خۆت نوسیوتە (لەسەرتای هەرسدا باس لەوە دەکرا کە عەلی عەسکەری و هەڤاڵانی کۆمەڵە وا خەرێکن خۆیان ساز دەدەن ) ئەمەش دەلیلێکی تر کە لەوکاتەی جەنابتان لە دەرەوەی وڵات بوون خەڵکێکی تر بێریان لە هەڵگیرساندنەوەی شۆڕش کردۆتەوە و کاریان بۆ کردووە.\n3-\tلە لاپەڕە 19 ی بەرگی 2ی لە پەرەگرافی بۆچی تۆ بەپەلە نەگەڕایتەوە بۆ کوردستان لە دێڕی 5 دێسانەوە ئیشارەت بەووە دەدەی کە عەلی عەسکەری بەتەمای بەرگری بووە.\n4- لاپەڕەی 36ی بەگی 2 وە لە پەرەگرافی یەك دا باسی ئەوە دەکەی کە هەندێك ناوت داوەتە کاک فەرەیدوون عبدالقارد بۆ ئەوەی پەیوەندیان پێوەبکات. کە یەکێك لەوانە شەهید عەلی عەسکەرییە.\n5- لە لاپەڕەی 53ی بەرگی 2 دا وە لە دێڕی 12 دا نووسیوتە کە لەڕاستیدا من خەبەرم نەناردبوو کە عەلی عەسکەری بێتە دەرەوە ئەمە رێك پێچەوانەی خاڵی پێشووە (خاڵی 4). وەك و ئەوەی بۆ هەڵگیرساندنەوەی شۆڕش و هاتنەدەرەوەی عەلی عەسکەری و هەڤاڵەکانی لە بزوتنەوە و کۆمەڵە پرسی جەنابتی وستبێت.\n6- پەیوەندی حاجی شێخە بە مام جەلالەوە کە لەوکاتەی حاجی شێخە لە دەرەبوو مام جەلال هێشتا لە سوریا بووە. لە راستیدا حاجی شێخە پەیوەندی لەگەڵ شەهید عەلی عەسکەری و خوالێخۆشبوو عومەردەبابە دا هەبوو.\nبەڕێز مام، ئێمە کەس و کاری شەهیدانی یەکێتی و "هاوڕێیانی بەناو تەمەنت" (کە بێبەش بووین لە باوکایەتی، بۆنی باوکی خۆمان بە تۆوە نا بوو) زۆر سەیرە کە ئەتوانین لە دووتوێی کتێبەکەیا لە وێستگەی یەکەمی دیداری تەمەندا تاکو کۆتایی لە هەموو وەێستگەکانا نا خونەکێكت لێ داون جا بە ووشەی نەشیاو، کەمکردنەوەی مێژووی خەباتیان یا بە تەخوینکردنیان، تاکە کەس کاك نەوشیروانە کە مەدح و سەنات کردبوو. کۆتا کاك نەوشیروانیشت تەخوینکرد کە ناچاربوو وەڵامی ئەو تەخوینانە بە کتێبێك بداتەوە.\nزیزکردنی رٶڵە و نەوەی شەهید و هەڤاڵانی تەمەنت و یەکێتیش لەخۆت، بەوەی بەهەند سەیرنەکردن و بەلاڕێدابردنی مێژوو و خەباتیان (دوای ئەوەی لە هەموو نشوستیەکانی ئەم دواییەی جەنابت پشتیان چۆڵ نەکردی سەربارەی هەموو سەرنج و تێنینیەکانیشیان و لە تەکتا مانەوە) ئەبێتە مایەی زیاتر ئاخرشەڕبوونت .ئەم جۆرە وەڵامانە کە ناچاریە دیداری تەمەنیشت لیخندەکات.\nبەداخەوە لەم ساڵانەی دواییدا زۆر هەوڵی شێواندن و بەلایەڕێدابردنی خەڵك بوویت بەتایبەت لەسەر هەکاری. کە دواجاریان لە یادی 2012/06/01 کە لەهەممان ساڵدا تیا نەخۆشکەوتیت. لەوێدا ئەتەوێ ق.م. قیادەی مۆقەت لێ بێ بەریکەیت و ئۆباڵی کارەساتی هەکاری بدەیتە پاڵ عەشایەرەکانی کوردی تورکیا کە جاشی حوکمەت بوون، و لەسەر ئەو هەڵوێستەی جەنابت ئەوسا ویستم بە کۆنفرانسێکی رۆژناوەانی وەڵامت دەمەوە بەڵام کاك ئازاد جوندیانی پیزانی بوو وە قسەی لەتەك باجی هێرۆ کردبوو وە دوای فشارێکی زۆری ئەو وازم لێ هێنا، ئەوەبوو جەنابت خوانێکت دروست کرد لە چەمی رەزان بە حیساب دەرفەتمان هەبێ و قسەبکەین. بەڵام هەر لە سواربوونی سەیارەکەوە لە دەباشان تاکو چەمی رەزان باسی دەور و جوانمێری و نیشتمان پەروەری مەلا ناسحت بۆکردم بەو هیوای کە مەوزوعەکەم لە بیرچێتەوە. وە کە گەێشتینە ئەوێ بینیم کە هەندێکی زۆری برادەرانی مەکتەبی سیاسی و سەرکردایەتیت بانگ کردبوو، بۆیە دەرفەت نەبوو هیچ باسێك بکەین(وە من ئەم باسە بۆیە دەگێڕمەوە چونکە تەخوینت داوەتە پاڵ خوالێخۆشبوو مەلا ناسیح) کە رێك پێچەوانەی دووتوێی کتێبەکەیە. (مشتێك نموونەی خەروارێکە) ئەمەش بەهەمان شێوەیە کە هەمان تەخوین داوەتە پاڵ هەندێك لە سەرکردەکانی بزوتنەوەی سۆسیالیست کە بەخوێنی خۆیان و هەموو شەدهیدانی رێگای رزگاری نیشتیمان، تۆش و میللەتیش گەیشتن بەوە.\n• هەندێك لە وەڵامەکان لە دەفتەی رۆژانەی شەهید عەلی وە خواستوومە کە لە سالانی 1976، 1977، 1978 تۆماری کردبوو بەڵام لەبەر ئەوەی پرۆژەی ئامادەکردنی و چاپکردنی هەیە، نەمویست ئەو ووردەکاریانەی پڕۆژەی چاپکردنەکە بێپێزبکەم لەم وەڵامدانەوەی دیداری تەمەنت وە لێرەشدا بڵاویان بکەمەوە.\nئەرشیفی (شاڵاو عەلی عەسکەری)ی نووسەر


٨ چالاکی ژینگەپارێزی بە زیندان مەحکووم کران\nهێزی قەزایی حکوومەتی ئێران، حوکمی ٥٨ ساڵ زیندانی بە سەر ٨ چالاکی ژینگەپاریزی ئێراندا سەپاند.\nئەو ٨ چالاکە ماوەی دوو ساڵ لە دەسبەسەریدا بوونە و چارەنووسیان ناڕوون بووە..\n"غوڵام‌حوسێن ئیسماعیلی" وتەبێژی هێزی قەزایی حکوومەتی ئێران ڕایگەیاند: "موارد تەهاباز و نیلوفەر بەیانی بە تۆمەتی "هاوکاری لەگەڵ ئامریکا هەرکامیان بە ١٠ ساڵ زیندان مەحکووم کراون.\nهەروەها بەپێی تۆمەتی هاوشێوە، "هومەن جۆکار و تاهیر قەدریان"، هەر کامیان بە ٨ ساڵ زیندانی و "سام ڕەجەبی و سپیدە کاشان دوست"، هەر کامیان بە ٦ ساڵ زیندان مەحکووم کران.\n"ئەمیر حوسێن خالقیی حەمید" بە تۆمەتی سیخوڕی بە ٦ ساڵ زیندان و "عەبدوڕەزا کوهپایە" بە تۆمەتی "کۆبوونەوە و تەبانی بە مەبەستی هەوڵدان دژی تەناهی نەتەوەیی ئێران" بە ٤ ساڵ زیندانی مەحکووم کراون.\nوتەی بێژی هێزی قەزایی حکوومەتی ئێران لەو بارەیەوە ڕایگەیاندووە: "بڕیاری دۆسیەی تاوانباران ناسراو بە دۆسیەی ژینگەپارێزی، لە ڕوانگەی ئێمەوە دۆسیەیەکی هەوڵدان دژی تەناهی نەتەوەیی بووە".\nلەو پەیوەندییەدا، پێشتر وەزیری کابینەی دەوڵەتی حەسەن ڕۆحانی ڕایگەیاندبوو کە ئەو وەزارەتخانەیە ئەو چالاکانی دەسبەسەرکراوی ژینگەیی بە "سیخوڕ" نەزان و هەروەها بەرپرسی ژینگەپارێزی ئێرانش گوتبووی کە کۆمیتەیەکی چوار کەسی کە دەوڵەت پێکیهێنابوو بەو ئاکامە گەیشتوون کە هیچ بەڵگەیەک دژی چالاکانی ژینگەی ئاژەڵان بوونی نییە.


به‌یاننامه‌ی لیژنه‌ی شه‌هیدانی ئه‌نجومه‌نی نوێنه‌ران بۆ یادى ئازاربه‌خشی تاوانی سپایكه‌ر – مجلس النواب العراقي\nلیژنه‌كان لیژنه‌ی شه‌هیدان و قوربانیان و زیندانیانی سیاسی\nبه‌یاننامه‌ی لیژنه‌ی شه‌هیدانی ئه‌نجومه‌نی نوێنه‌ران بۆ یادى ئازاربه‌خشی تاوانی سپایكه‌ر\n21/06/2021 21/06/2021 58 Views\nله‌م ڕۆژه‌دا كه یادی ئازاربه‌خشی كوشتارگه‌ی تۆقێنه‌ری سپایكه‌ر ی ده‌كه‌ینه‌وه كه زیاتر له هه‌زاروحه‌وت سه‌د لاوی ئازیزی عێراق بوونه قوربانی تیایدا به‌چه‌شنێك كه كه‌مترین شتێك له‌باره‌یه‌وه بووترێت ئه‌وه‌یه كه تۆقێنه‌رو قێزه‌ون و كۆمه‌ڵكوژی بوو.\nكوشتارگه‌ی بنكه‌ی شه‌هید، لیواى فڕۆكه‌وان ماجید ته‌میمی(سپایكه‌ری پێشوو) پێویسته ببێته بانگه‌شه‌یه‌ك بۆ یه‌كڕیزی عێراقییه‌كان له ڕووبه‌ڕووبونه‌وه‌ی پیلانگێڕی و هێزه شه‌ڕخوازه‌كان و تیرۆر و پاشماوه‌كانی به‌عسی تاوانبار ، ئه‌وانه‌ی كه هه‌وڵ ده‌ده‌ن یه‌كڕیزى عێراقییه‌كان تێك بده‌ن، و به‌هه‌رشێوه‌یه‌ك بێت تۆوی تایفه‌گه‌ری بچێنن .\nعێراقییه‌كان به‌یه‌گرتوویی و یه‌كڕیزیان شكستیان هێنا به داعش و ئه‌وانه‌شی له‌گه‌ڵیدان و جوانترین داستانیان له به‌رگریكردن له خاك و پیرۆزییه‌كانیان نوسییه‌وه. هه‌روه‌ك ئێمه هه‌موو ڕۆژێك له‌به‌رده‌م ئاڵنگاری نوێداین له‌سه‌ر ڕێگای بنیاتنانی عێراق و لادانی پاشماوه‌كانی داعش و به‌عسی تیرۆریست.\nشه‌هیدانی بنكه‌ی سپایكه‌ر پێویسته به‌شێوه‌یه‌كی شایسته ڕێزیان لێ بگیرێت ئه‌ویش له‌ڕێگه‌ی گرنگیدان به خێَزانه‌كانیان و دابین كردنی ژیانێكی دڵخواز و شایسته بۆیان.\nوه‌ك لیژنه‌ی شه‌هیدان داوا له هه‌ریه‌كه له لیژنه‌كانی مافی مرۆڤ، یاسایی و په‌یوه‌ندییه‌كانی ده‌ره‌وه ده‌كه‌ین هاوكارمان بن له به‌نێوده‌وڵه‌تی كردنی ئه‌م تاوانه، به‌وپێیه‌ى تاوانى نێوده‌وڵه‌تی و تاوانه‌كانی كوشتنی به كۆمه‌ڵ به پاڵپشتی ده‌وڵه‌ت و ڕێكخراوه تیرۆریستییه جیهانییه‌كان ئه‌نجام ده‌درێن. هه‌روه‌ها داوا له سه‌رۆكایه‌تی كۆمار وسه‌رۆكایه‌تی ئه‌نجومه‌نی وه‌زیران ده‌كه‌ین كه‌وا بڕیاری له سێداره‌دانی ئه‌و تیرۆیستانه كه به پێی تاوانه‌كانی تیرۆر سزا دراون و حوكمه‌كانیان پله‌ی كۆتایی وه‌رگرتووه، په‌سه‌ند بكه‌ن وجێبه‌جێ بكرێن له‌به‌رئه‌وه‌ی چاوه‌ڕوانیی خاوه‌ن شه‌هید و قوربانیه‌كان بۆ تۆڵه‌سه‌ندنه‌وه‌یه‌كی دادپه‌روه‌رانه له به‌رانبه‌ر ئه‌و تاوانبارانه‌دا درێژه‌ی كێشا، وه ده‌نگمان نوسا له ده‌نگهه‌ڵبڕینمان بۆ ئه‌م داوا ده‌ستوری، یاسایی و شه‌رعییه چونكه هیچ بیانوو و پاساوێكی یاسایی نییه بۆ دواخستنی جێبه‌جێكردنی حوكمی له‌سێداره‌دان دژ به‌و تیرۆریستانه‌ی كه هۆكاری نه‌هامه‌تییه‌كانی گه‌لی عێراق بوون له‌وانه‌ش ئه‌م تاوانه‌ی كه یادى ده‌كه‌ینه‌وه.\nله خودا داواكارین كه میهره‌بانی خۆی ببارێنێت به‌سه‌ر هه‌موو شه‌هیدانی عێراق، به‌تایبه‌تی ڕۆڵه شه‌هیده‌كانمان له قوربانیانی بنكه‌ی سپایكه‌ر، و له‌به‌هه‌شته به‌رینی خۆیدا نیشته‌جێیان بكات، به‌ڕاستی ئه‌و وه‌ڵامگۆی نزاكانه.


ANF | ئەوینداری شاخەکان: ڕووبار سەرهلدان\nئەوینداری شاخەکان: ڕووبار سەرهلدان\nڕووبار سەرهلدان کە لە ١٤ی نیسانی ٢٠١٩ بە هۆی هێرشێکی دەوڵەتی تورکەوە شەهید بوو، لەدوای خۆی داواکاریەکی تێکۆشانی بەجێهیشت کە بە ئەندازەی چیاکان گەورەوە.\nیه‌كشه‌ممه, 19 Jan 2020, 10:05\nگەریلا و شاخەکان بۆ کورد ئەوینن. شاخەکان بە هەزاران ساڵە، بوونەتە خەون و خەیاڵ بۆ هەزاران شەڕڤانی ئازادی. گەنجان لە چیا بوونەتە خاوەن ئیرادە و بڕوا و بۆ شەڕڤانی ئازادی گۆڕاون کە هیچ کاتێک تێکناشکێن. شاخەکان سەرچاوەی خەیال و هیوان. هیوای جوان و بێکۆتایی لە شاخەکانی کوردستان هەڵدەقوڵێن. گەورەترین خەیاڵی گەریلا ئەوە بووە کە لە هەموو چیاکانی وڵاتەکەیان بگەڕێن.\nیەکێک لە دڵە پڕ خرۆشەکان کە بەدوای خەیال و هیواکانی کەوت ڕووبار سەرهەڵدان (ئالان عومەر) بوو، لە دەشتی ڕۆژئاوا لەدایکبوو، بە عەشقی ئازادی بووە ئەوینداری چیاکان. گەورەترین خەیاڵی ئەوەبوو بچێتە سەر چیای ئاگری و هەموو دەڤەرێکی وڵاتەکەی ببینێت. ڕووبار سەرهەڵدان لە ناو خانەوادەیەکی وڵاتپارێز گەورە بوو و لە تەمەنی گەنجێتیدا شەڕی شۆرشی ڕۆژئاوا دەستیپێکرد. لە دەوروبەریی تێکۆشانی گەورە ئەنجامدەدرا و گەلەکەی بۆ شۆڕش سەفەربەر ببوو. ڕووبار لەگەڵ ئەوەی تەمەنی گەنج بوو لە جێگەی خۆی ڕانەدەوەستا و کاری دەکرد. بە هۆی ئەوەی تەمەنی بچووک بوو ڕێگا بەوە نەدەدرا بچێتە گۆڕەپانی شەڕ، بەڵام لەکوێ پێویستیان پێبوایا لەوێ دەبوو.\nدوای چەند ساڵ بە شێوەیەکی چالاک بەشداری لە کاری گەنجاندا کرد. ماوەیەکی زۆر لە ڕۆژئاوا کاری گەنجانی دەکرد و دوای ڕووی کردە چیاکان، بڕیاریدا ببێتە گەریلا. لە ساڵی ٢٠١٨ دا بەشداری لە ڕیزەکانی گەریلادا کرد.\nلە زاگرۆس هەنگاوی یەکەمی هاوێشت\nگەریلا ڕووبار زوو فێری شاخەکان بوو. بۆ هەر هەناسەیەک کە هەڵیدەمژی، سوپاسی شاخەکانی دەکرد. گرنگترین شت کە دەیویست ئەنجامیبدات، ئەوەبوو، لە شوێنێکی بەرز دانیشێت و سەیری شاخەکان بکات. کاتێک کە وایدەکرد بە هاوڕێکانی دەوت: 'دەمەوێت لە سەر شاخە بەرزەکان دانیشم و هەموو دەڤەرێکی وڵاتەکەم ببینم'. دەیوت، 'ئارەزووم ئەوەیە بچمە سەر چیای ئاگری، لەوێ لەگەڵ ڕێبەرایەتی قسە بکەم'. ئەوینداری وڵاتەکەی بوو.\nڕووبار دەوای ئەوەی هاتە شاخ، وەک گوڵێک کرایەوە و پێشدەکەوت. لە ڕووی سەربازیەوە زوو خۆی بەرەوپێشەوەبرد و شارەزا بوو. هەڤاڵان داوایان لێکرد بگەڕێتەوە سەر کاری گەنجان، بەڵام وتی، 'دەمەوێت لەناو هەپەگەدا بمێنمەوە، شاخەکان ماڵی منن'.\nلەسەر داواکەی هەڤاڵەکانی لە زاگرۆس ئەرکیان پێسپارد. ڕووبار کاتێک کە بیستی دەچێتە زاگرۆس ، لە خۆشحاڵی دەفڕی. دەچووە شاخەکان و شەڕ. دوای ئەوەی لە هەڤاڵەکانی جیابووەوە وتی، "دەچم خەیاڵەکانم جێبەجێ بکەم و خۆی گەیاندە زاگرۆس.\nگەیشتە سەرهەڵدێرترین بەشی وڵاتەکەی، زاگرۆس گۆڕەپانی شەڕێکی قوڕس بوو. لە زاگرۆس بە جۆشی گەنجێتی کارێک نەما نەیکات. لە گۆڕەپانی زاگرۆس تێکۆشانێکی سەختی کرد، بەرامبەر زەحمەتی و سەختیەکان وەستایەوە. لە ١٤ی نیسانی ٢٠١٩ لە هێرشێکی دەوڵەتی تورک دا تێکەڵ بە کاروانی نەمران بوو. ڕووبار سەرهلدانی گەنج لەدوای خۆی تێکۆشانێکی بەرز وەک شاخەکان و ئەوینداریی وڵات و شاخەکانی بەجێهێشت.


کوردیپێدیا - سدیق کەریم محەمەد شێخ\n✌ سدیق کەریم محەمەد شێخ | 🏷 پۆل: شەهیدان | زمانی بابەت: 🏳 کوردیی ناوەڕاست\nسدیق کەریم محەمەد شێخ\n(سلێمانی)، لە ڕۆژی (11-07-1985)دا دەستگیر کراوە و لە ڕۆژی (31-12-1985) لە ئەبوغرێب شوێن بزر کراوە، پاشان لە ڕۆژی (29-12-1987)دا لە ئەبوغرێب سێدارە دراوە.\n2. 👁 29-12-1987\n3. 👁 31-12-1985


2019-10-26 [12:51 PM]\nپیاز یه‌كێكه له خۆراكه به‌ربڵاوه‌كان و له زۆر جۆر خواردندا به‌كارده‌هێنرێت و تامێكی تایبه‌ت به خواردنه‌كه ده‌به‌خشێت.\nپیاز سوودێكی ئه‌وه‌نده زۆری هه‌یه كه له رابوردوودا ئه‌وروپاییه‌كان له‌بری پاره به‌كاریانهێناوه و تا سه‌ده‌ی هه‌ژده بۆ ئاڵوگۆڕكردن به‌رامبه‌ر شته به‌نرخه‌كانی تر به‌كارهێنراوه.\n1. پیاز سوودێكی زۆری هه‌یه بۆ ته‌ندروستیی قژ ئه‌وه‌ش به‌هۆی بوونی ماده‌ی گۆگرده‌وه‌یه كه تاڵه‌كانی قژ به‌هێز ده‌كات.\n2. پیاز دژی پووكانه‌وه‌ی ئێسكه و ئه‌و گۆگرده‌ی له پیازدا هه‌یه واده‌كات كۆلاجینی ئێسك و خوێنبه‌ره‌كانی به به‌هێزی بمێننه‌وه. هه‌روه‌ها رێگره له لاوازبوونی پێكهاته كانزاییه‌كانی ناو ئێسك و پووكانه‌وه‌ی ئێسك.\n3. پیاز بۆرییه‌كانی خوێن ده‌كاته‌وه و به‌وه‌ش جووڵه‌ی خوێن به‌هێز ده‌كات و ده‌بێته هۆی زوو چاكبوونه‌وه‌ی برین. جگه له‌وه‌ش دژه به‌كتریایه و هانده‌ره بۆ زوو چاكبوونه‌وه‌ی برین.\n4. پیاز ده‌بێته هۆی پاككردنه‌وه‌ی چاو، ئه‌وه‌ش له رێگه‌ی دروستكردنی فرمێسكه‌وه كه چاو پاكده‌كه‌نه‌وه. ئه‌گه‌ر ده‌ته‌وێت له‌كاتی جنینی پیازدا چاوت ئاو نه‌كات ئه‌وا دوای پاككردن ماوه‌یه‌ك له ئاودا دایبنێ پاشان به‌كاری بهێنه.\nچه‌ند زانیارییه‌كی نه‌زانراوی تر له‌باره‌ی پیازه‌وه:\n- له میسری كۆندا پیازیان به پیرۆز داناوه و پێیان وابووه ئه‌ڵقه‌كانی پیاز نیشانه‌ن بۆ نه‌مریی. له‌به‌ر ئه‌وه كاتێك فیرعه‌ونه‌كانیان مۆمیا كردووه پیازیان له چاو و گوێ و سنگ و حه‌وزیاندا داناوه.\n- ده‌توانیت پیاز بۆ پاككردنه‌وه‌ی شتومه‌كه كانزاییه‌كان به‌كاربهێنیت به‌تایبه‌تی ئاسن و زیو چونكه پیاز دژی ژه‌نگه و بریقه بۆ كانزاكان ده‌گه‌ڕێنێته‌وه.\n- زۆر كه‌س پێی وایه ئه‌گه‌ر پیاز له‌ت بكرێت و پارچه‌یه‌ك پیاز دابنرێت پاش ماوه‌یه‌كی كه‌م خراپ ده‌بێت و به‌كتریایه‌كی زۆر له‌سه‌ری ده‌ژین، به‌ڵام ئه‌مه راست نییه و ئه‌گه‌ر پارچه‌یه‌ك پیاز له شوێنی گونجاودا دابنرێت تا هه‌فته‌یه‌ك به‌كار ده‌هێنرێت.\n- ده‌توانیت له‌رێگه‌ی توێكڵی پیازه‌وه پێشبینی كه‌شوهه‌وای زستانی داهاتوو بكه‌یت. ئه‌گه‌ر توێكڵی پیازه‌كه ئه‌ستوور بوو ئه‌وا نیشانه‌یه زستانی داهاتوو سه‌خت ده‌بێت. به‌ڵام بۆ ئه‌م كاره پێویسته سوود له پیازی ناوچه‌كه‌ی خۆت وه‌ربگریت نه‌ك هاورده‌ی وڵاتانی تر.\n- پیاز بۆسه‌گ وه‌كو ژه‌هر وایه و ده‌بێته هۆی شیبوونه‌وه‌ی خڕۆكه سووره‌كانی خوێنی ئه‌و ئاژه‌ڵه و مردنی. به‌ڵام خواردنی بڕێكی كه‌می پیاز زیان به سه‌گی پێگه‌یشتوو ناگه‌یه‌نێت.


ئەو منداڵانەی شیری دایكیان دەخۆن زیرەكترن\nمن طرف ئازاد خوزكه في الجمعة سبتمبر 16, 2011 3:08 pm\nئەو منداڵانەی دوای لە دایكبوونیان بە شێوەیەكی سروشتی شیریان پێدەدرێت و بە شیری دایكیان گەورە دەبن، لە تاقیكردنەوەكانی زمان و زیرەكیدا ئەنجامی باشترو نمرەی باشتر لەو منداڵانە دەهێنن كە بە شیری دایكیان گەورە نەبوون.\nلە بەریتانیا 12 هەزار منداڵ، كە لە ماوەی نێوان ساڵانی 2000-2002 لەدایكبوون، خرانە ژێر لێكۆڵینەوە. لەكاتێكدا منداڵەكان تەمەنیان گەیشتە سەرووی 9 مانگ، لێكۆڵەران پرسیاریان لە دایكی ئەو منداڵانە كرد كە ئایا بە شیری سروشتی گەورەبوون یان نا، بۆ ماوەی چەند شیری سروشتییان پێدراوە، هەروەها لە پاش 5 ساڵ ئەو منداڵانە خرانە بەر تاقیكردنەوەی زمانەوانی و زیرەكی و دەرخستنی تواناكانەوە.\nلە لێكۆڵینەوەكەدا ئاشكرابوو كە لە هەر 10 منداڵ 6-7 منداڵ بە شیری سروشتی دایكیان گەورە بوون، هەر ئەو منداڵانەش توانای گەورەیان تێدا دەركەوت لە تاقیكردنەوەكاندا. هەروەها دەركەوت ئەو منداڵانە باشترین بوون كە لە كاتی ئاساییدا لە دایك بوون و ماوەی 4 تا 6 مانگ شیری سروشتییان خواردووە بە پێچەوانەی ئەو منداڵانەی كە بە شیری سروشتی گەورە نەبوون.\nپزیشكان هۆشداریان دا لەوەی ئەو منداڵانەی لە تەمەنێكی زووتردا لە كاتی ئاسایی خۆیان لە دایك دەبن زیاتر پێویستییان بە شیری سروشتی هەیە، ئەویش بۆ تەواوبوونی گەشەیان و توانای مێشكیان، ئەمە لە كاتێكدا لێكۆڵینەوەكانی پێشووتر جەختیان لەسەر ئەوە دەكردەوە كە ئەو منداڵانەی بە شیری سروشتی بەخێو دەكرێن مەترسی تووشبوونیان بە نەخۆشی كەمترە.\nئاماندا ساكر، یەكێك لە بەشدارانی لێكۆڵینەوەكە لە زانكۆی ئیسیكسی بەریتانی لە گۆڤارێكی وڵاتەكەیدا ئاماژەی بەوەدا كە هەندێك ترشە چەوری سەرەكی لە شیری سروشتی دایكدا هەیە، سوودیان بۆ گەشەی خانەكان بە گشتی و مێشك بە تایبەتی هەیە. هەروەها گوتیشی گەورەبوون لە باوەشی دایكدا كاریگەری باشی هەیە لەسەر گەشەی دەروونی و ژیری.\nالوقت/التاريخ الآن هو الثلاثاء يونيو 19, 2018 12:37 pm


9 که‌سایه‌تی ناوداری سوێدی له سیاسه‌ته‌مه‌دار و ئه‌ندام په‌رله‌مان و ڕۆژنامه‌نوس وداکۆکه‌ری خه‌باتی کۆمه‌لکوژی ده‌بنه ئه‌ندام\nیەکێک لە و کارو چالاکیانەی کە کۆمیتەی سوێدی چاودێری کوردۆساید /چاک خەباتی خۆی لەسەر چرکردۆتەوە، لەدەرگادانی دامودەزگا سیاسیە سوێدیەکانی بووە، بۆ ناساندنی تاوانە کۆمەلکوژیەکانی دژ بە گەلەکەمان، ھەربۆیە یەکەم کەمپین بۆ بە جینۆساید ناساندنی تاوانە کۆمەلکوژیەکانی دژبە کورد، لەم وڵاتەدا ، لەئۆکتۆبەری ٢٠٠٦ دەستی پێکردو خۆشبەختانە ٤٢ ئەندام پەرلەمان، ٣ پارت، ٣ سەرۆک حزب و دەیان کەسایەتی سوێدی واژۆیان لەسەر کرد .سەرباری سازدانی کۆنگرەیەک لەسەر تاوانی ئەنفال لە پەرلەمان و پێشکەش کردنی یەکەم یاداشتنامە بۆ پەرلەمانی سوێد بە واژۆی ٥ پەرلەمانتاری ٥ پارتی جیاجیای سوێدی کە دان بەتاوانی کۆمەلکوژی دژ بە کوردان بنێن .\nئەمڕۆش لەھەلمەتێکی تری کۆمیتەکەماندا، بۆ ناساندنی زیاتری کەیسی کۆمەلکوژی کورد، تائێستا توانیومانە ٩ کەسایەتی سوێدی لەسیاسەتمەدار، ئەندام پەرلەمان، ڕۆژنامەنوس و خەباتکەری دژ بەتاوانی کۆمەلکوژی بکەینە ئەندامی فەخری چاودێری کوردۆساید، کەلەمەودوا وەک نوێنەری ئێمە وبنەماڵەی قوربانیانی کۆمەلکوژی دژ بە کورددەبن و زیاتر بەتەنگ جولاندنی ئەو کەیسە لەبیرکراوە دا دەچن. لەلایەکی ترەوە، ئەم بەئەندامبونەی ٩ کەسایەتی سوێدی ئاستی سەنگ و خەباتی چاک لەم ولاتەدا نیشان دەدات ، بەوەی کە یەکەم جارە لەمێژوی گەلەکەماندا پۆلێک کەسایەتی ناوداری ولاتێکی ئەوروپی رەزامەند بن لەئەندامبونیان لە ڕێکخراوێکی کوردستانیدا.\nناوی ئەندامە کان:\n١. ھێلێنا سڤێنتەسۆن . ژنە خەبات کەری دژ بە کۆمەلکوژی گەلان، کەلەبنەچەدا جولەکەیە سەرجەم بنەمالەکەی بەدەستی نازیەکانی ئەلمانیا لە جەنگی جیھانی دووەمدا لەناو چوون. دکتۆر ھێلێنا نزیکەی ٥٠ سالە بەردەوام خەبات بۆ ناساندنی تاوانی ھۆلکۆستی جولەکە دەکات و لەولاتی سوێدیش نزیک بە ٤٠ سالە لەگەل ٥٠ ھاوڕێی بەردەوام سەردانی ناوەندە زانستگەو خویندگاکان دەکەن بۆ باسکردنی تاوانی ھۆلۆکۆست، ھاوکات دۆستێکی دێرینی کوردەو لەسالی ١٩٩٢ بەدواوە ھاریکاری منالانی کورد دەکات و سەنتەری لەھەولێر و سلێمانی ھەیە لەم بارەوە ٦٠ منالی بێ باوک و دایکی ئەنفالکراو ی کورد ، ١٨ سالە ئەو بۆتە دایکیان و بە خێویان دەکات ، ھاوکات یەکێک لەدامەزرێنەران و دەستەی کارگێری ڕیکخراوی قەندیل لە کوردستان\n٢. ستێڤان ھیرتن، رۆژنامەنوسی بەناوبانگی سوێدی و یەکێک بووە لە کادیرە بەتوانایانەی ئاژانسی دەنگ و باسی سوێد.TT. خاوەنی چەندین راپۆرت و ھەوڵە لەسەر کێشەی کورد بەگشتی و مەسەلەی کۆمەلکوژیەکەی بەتایبەتی، ھاوکات یەکێک لەو گروپە ڕۆژنامەنوسە بیانیە بووە کەلە پێنجەمین ڕۆژی دوای کیمیابارانی ھەلەبجە سەردانی ئەم شارەی کردووە و بەوێنەکانی توانیویەتی تاوانی کوشتاری بەکۆمەلی دژ بە کوردان بە جیھان بناسێنێ و یەکێک لە گەواھیدەرەکانی دۆسیەی تاوانی ھەڵەبجە بوو‌ە لە دادگای تاوانی عیراق .\n٣. بۆدیل سیبلۆس، ئەندامی پەرلەمان و بەرپرسی بەشی ئەنتەرناسیۆنالی پارتی ژینگەی سوێدی لەپەرلەمانە و ھاوکات دۆستێکی دێرینی کوردی ھەمو بەشەکانی کوردستانە و بەردەوام لەگەل ئازاری کێشەی کوردستانی گەورە بەھەمو بەشەکانەوە دەژیت و ئێستاش ئەندامی یەدەگی پەرلەمانی ئەوڕپایە. دەبێت ئەوە بلێین بەردەوام لەتاوانە کۆمەلکوژیەکانی دژ بە کورد وەک نوێنەری کورد و قوربانیان بووە لەپەرلەمان .ھەروەھا ئەو یەکێک لەو ٥ پەرلەمانتارە بوو کەلە ٢٠٠٧/٠٩/٢٣ دا یاداشتێکیان دا بەپەرلەمانی سوێد کە تاوانی کۆمەڵکوژی دژ بە کوردان بە جینۆساید بناسرێت.\n٤. یاکوب یونسۆن، ئەندامی پەرلەمانی سوێد لەسەر لیستی پارتی چەپ و بەرپرسی دۆسیەی کوردە لە وپارتەدا، ھاوکات یەکێک لەدۆستە دێرینەیکانی کورد و خەباتکەرێکی کەیسی کۆمەلکوژی دژ بە کوردانە، کەبەردەوام لە نارەزایەتی و خۆپیشاندانە جەماوەریە کوردیەکان بە شدارە ، ھاوکات ئەمیش یەکێک لەو ٥ پەرلەمانتارە بوو کە لە ٢٠٠٧/٠٩/٢٣ دا یاداشتێکیان دا بەپەرلەمانی سوێد کە تاوانی کۆمەڵکوژی دژ بە کوردان بە جینۆساید بناسرێت.\n٥. ئان مارگریتە لیڤە، بەرپرسی پارتی چەپی سوێدی لە شاری ستۆکھۆلم، ئان مارگریتە یەکێک لەدۆستە بەردەوامەکانی کورد‌و وھەردەم لە یادە کوردستانیەکاندا لەناو سوێد و دەرەوەدا بە شدارە وەک نوێنەریکی کورد داکۆکی دەکات.\n٦. ئانیا یوسنۆن، ئەندامی پەرلەمانی سوێدەو ماوەیەک ئەندامی پەرلەمانی ئەورپا بووە لەسەر لیستی پارتی سەنتەری سوێدی کەلە دەسەلاتدا بەشدارن. ئانیا بەردەوام لە مەسەلەی تاوانە کۆمەلکوژیەکانی دژ بە کورد داکۆکی کردوە..\n٧. ئەڤین چەتین،ئەندامی یەدەگی پەرلەمانی ئەوروپی لە پارتی سۆسیال دیموکرات کەتائێستا زۆرترین ژمارەی دەنگدەری کوردی لەم ولاتەدا بەدەستھێناوە کە لە خۆپالاوتنی بۆ پەرلەمانی ئەوروپی دەنگیان پێدا و ماندوو نەناسانە لەگەل ئازاری گەلەکەی دەژیت وچالاکانە بەشدارە، وە چەندین جار سەردانی باکوری کوردستانی کردوەو ئازاری کوردانی ئەم بەشەی گەیاندۆتە ناوەندە سیاسیەکانی حزب و دام و دەزگا سیاسیەکانی سوێد.\n٨. فرێدریک مالم، ئەندام پەرلەمانی پارتی گەلی سوێدی و دۆستی ناسراوی کورد، کەلەزۆرینەی بۆنە سیاسیەکانی کورددا ئامادەیی ھەیە و چەندین جار لەگەل ھاوسەرە کوردەکەی (گولان ئاڤچی) سەردانی باکوور و باشوری نیشتمانی کردووە و لەپەرلەمانیشدا داکۆکیکەرێکی بەردەوامی کێشەی کورد بوە. فرێدریک یەکێک لەو ٥ پەرلەمانتارە بوو کە لە ڕۆژی ٢٠٠٧/٠٩/٢٣ دا یاداشتێکیان دا بەپەرلەمانی سوێد کە تاوانی کۆمەلکوژی دژ بە کوردان بە جینۆساید بناسرێت.\n٩. لارش ئۆلی، سەرۆکی پارتی چەپی سوێدی کەلەماوەی رابوردوودا ھەواڵەکەمان بڵاوکردەوە و بۆ زانیاری زیاتر دەتوانن سەردانی ئەم لینکە بکەن :\nکۆمیتەی سوێدی چاودێری کوردۆساید/چاک\nژمارەی بینین: 2845 بەروار:


کێری مرۆڤ - ویکیپیدیا، ئینسایکڵۆپیدیای ئازاد\nئەمانەش ببینە: کێر\nوێنەی کێرێکی ڕەپبوو بە ڕوونکردنەوەوە\nگرێی ئەندامی سێکسی، قەدی میزاوزێیی\nخوێنبەری کێر، خوێنبەری پاشەوەی کێر، خوێنبەری قووڵی کێر، خوێنبەری سەرلکی میزەڕۆ\nدەمارەکانی پاشەوەی کێر\nگرێ سەربەبنەکانی لیمفی بانەکی\nکێری مرۆڤ (ھەروەھا بەمانەش ناودەبرێت: چووک، چیر، ئەندامی زاوزێی نێرینە، ئەندامی سێکسیی نێرینە، سیرەت؛ بە ئینگلیزی: Penis) ئەندامێکی دەرەکی نێرینەیە کە کرداری دەرکردنی تۆواو و میزە. بەشە سەرەکییەکانی کێر پێکھاتوون لە سێ بەش: ڕەگ، لاشە، لەگەڵ شانەی پۆشەر، بە پێستی کێر و سەلکەپۆش، ئەو پێستە زیادەیەی سەری کێر دادەپۆشێت و لەکاتی خەتەنەکردندا لادەبرێت. لاشەی کێر پێکھاتووە لە سێ ستوون شانە، دوو دانەیان کەلێنەتەنن، ھەروەھا بە «شانەی ئەشکەوتی» ناودەبرێن، کە لەملا و لەولای سێیەمین شانەن کە پێکھاتووە لە تەنێکی ئیسفنجی کە دەوری میزەڕۆی داوە (ناسراو بە ئیسفینجەتەن). لە مرۆڤی نێرینەدا، میزەڕۆ بە ناو پرۆستاتدا تێپەڕ دەبێت، لە ناو پڕۆستاتدا لەگەڵ دەرچەی تۆواو یەک دەگرێت و دواتریش بە ناو کێردا تێپەڕ دەبێت تاکوو دەگات بەو کونەی کە لەسەر سەری کێرە، دواتریش لەوێوە دەردەچێتە دەرەوە. ئەم کونە تۆواو و میزیشی لێوە فڕێ دەدرێتەوە دەرەوە (سیستمی زاوزێی پیاوانە ببینە.)\nزۆرینەی ئەم ئەندامە لە ھەمان شانەی ئاوەڵمەییەوە دروست دەبێت کە دەبێتە ھۆی دروستبوونی میتکە لە مێدا. ئەو پێستەی دەوری میزەڕۆ و کێر ھەمان بنچینەی ئاوەڵمەیی لێوە بچکۆلەکانی قوزیان ھەیە. ڕەپبوونی کێر پێکھاتووە لە ڕەقبوون و کشانی کێر تاکوو شێوەیەکی لاکێشەیی وەردەگرێت، ئەمەش لەکاتی ورووژانی سێکسیدا ڕوو دەدات، بەڵام مەرج نییە کێر ھەر بەبۆنەی ورووژانی سێکسییەوە ڕەپ ببێت. لە ھەرزەکاراندا، کێر بە شێوەیەکی ھەرەمەکی یاخود لەکاتی خەوتنا ڕەپ دەبێت، و تەنانەت لەگەڵ چوونە ناو تەمەنیشەوە، ڕەنگە کێر لەدوای خەو و لە بەیانیاندا ڕەپببێت. لە حاڵەتی ئاساییدا، کێر نەرمە و فۆرمی لاکێشەیی وەرناگرێت. ئەگەر ھاتوو کێرەکە خەتەنە نەکراوبوو، سەلکەپۆشەکە سەری کێر دادەپۆشێت. کاتێک بە تەواوەتی ڕەپ دەبێت، شانە ئیسفنجییەکەی کێر دەکشێت و ڕەق دەبێت، ھەروەھا سەری کێر دەئاوسێت. شێوازی ڕەپبوونی کێر لە مرۆڤی نێردا جیاوازی ھەیە، لە ھەندێکدا دەچەمێتەوە و لە ھەندێکیشدا ڕێکە. قەبارەی باوی کێرێکی ڕەپبوو پێکھاتووە لە ١٣.١٢ سەنتیمەتر درێژ و ١١.٦٦ کەمەرە. ناتواندرێت قەبارەی کێرێکی ڕەپنەبوو بۆ ھەڵسەنگاندنی قەبارەی ڕەپبوونەکەی بەکاربھێندرێت.\nباوترین شێوازەکانی دەستکاریکردنی کێر پێکھاتوون لە خەتەنە و سمین. ڕەنگە ھۆکاری خەتەنەکردن بگەڕێتەوە بۆ ھەر ھۆکارێک کە پەیوەندی بە چاند، ئایین، یان لە حاڵەتی زۆر دەگمەندا، ھۆکاری پزیشکییەوە ھەبێت، بەڵام بابەتی خەتەنکردن بۆچوونی جیاوازی لەسەر ھەیە، لەلایەن زۆرێک لە خەڵکییەوە بە کردارێکی نابەجێ و ناپێویست ناودەبرێت، لەکاتێکدا کەسانێکی تر بەرگری لەو کردارە دەکەن. زاناکان ئێستا ھەوڵی ئەوە دەدەن کە بەشێک یان تەواوی پەیکەری کێر دروست بکەنەوە، کە دەبێتە ھۆی یارمەتیدانی ئەو کەسانەی بەبێ خواستی خۆیان دەستکاری کێریان کراوە، ئەوانەی بەبۆنەی برینداری و نەخۆشییەوە بەشێک یان تەواوی کێریان لەدەستداوە، یاخود ئەوانەی بە کێشەی بایۆلۆژییەوە لەدایکبوون.\n١.١ بەشەکانی کێر\n١.٢ قەبارەی کێر\nتوێکاریی کێری مرۆڤ\nتێکڕای درێژی کێری ئاسایی لە کوڕی پێگەیشتوو لە کاتی ڕەپبووندا لە نێوان ١٢٫٥-١٧ سم، وە لە کاتی خاوبونەوەدا لەنێوان ٢٫٥٤- ١٠٫١٦سم دایە، ھەرچەندە پێوانەکردن لە کاتی خاویدا ئاسان نیە. بەگشتی کێرێک کە بەخاویی بچوکە لە کاتی رەپبووندا زیاتر گەورەدەبێت و رەقتر دەبێت لە کێرێک کە گەورەتر بە خاویی (کە بەشێوەیەکی گشتی پێیدەوترێت خامەبا). کێری بچووک: بەکێری کورێکی پێگەیشتوو دەوترێت کە پێکھاتەکەی تەواوبێت بەڵام لە کاتی ڕەپبوندا درێژییەکەی لە ٧ سم کەمتر بێت، تەنھا لە ٪٠٫٦ پیاوان دەگرێتەوە، واتە ٦ کەس لە ١٠٠٠ کەس ئەم حاڵەتەیان ھەیە. ھۆکاری کێربچوکی دەگەڕێتەوە بۆ کەمی ھۆڕمۆنی تێستۆستیرۆن لە قۆناغە بەراییەکانی گەشەی کۆرپەدا.\n^ ھەڵەی ژێدەرەکان: تاگی <ref> ھەڵە؛ ھیچ دەقێک بۆ ژێدەری DevHuman نەدراوە\nوەرگیراو لە «https://ckb.wikipedia.org/w/index.php?title=کێری_مرۆڤ&oldid=905913»\nئەم پەڕەیە دواجار لە ١٧:٤٨ی ٧ی شوباتی ٢٠٢٢ نوێ کراوەتەوە.


ئاری هەرسین لە دیداری خەندان: لاوازبونی یەکێتی بریتی دەبێت لە لاوازبونی کوردستان\n10:00 - 10/08/2021\nئاری هەرسین، ئەندامی ئەنجومەنی سەرکردایەتی پارتی لە سلێمانی- هەڵەبجە رایگەیاند، بۆ ئەوان وەک پارتی لە قازانجیانە مامەڵە لەگەڵ "یەکێتییەکی یەکڕیز و کۆدەنگ و موستەقیر و سەقامگیر بکەن، نەک لەگەڵ یەکێتییەکی شڵەژاو"، دەشڵێت، "هیچ ئینسانێکی نیشتیمانپەروەر نیە حەزی لێبێت حزبێکی عەریقی وەکو یەکێتی بەو هەمو خەباتە خوێناویەوە، بەو هەمو شۆڕشگێڕێتیەوە لاواز ببێت، لاوازبونی یەکێتی بریتی دەبێت لە لاوازبونی کوردستان، بەشێکی هەرێم ئیدارەکەی لە ژێر دەستی یەکێتیدایە، بۆ بەهێزبونی ئەو ئیدارەیە دەبێت یەکێتییەکی بەهێز هەبێت".\nئاری هەرسین لەمیانی لە بەرنامەی دیداری خەندان کە بەرنامەیەکی هەفتانەیە و لەلایەن رۆژنامەنوس هەڤاڵ محەمەدەوە پێشکەش دەکرێت، لەبارەی چەند پرسێکەوە دواو رایگەیاند، "سیستمی هەڵبژاردن ئەمجارە گۆڕاوە و لەسەر بنەمای بازنەیە، ئەو بازنانەی کە دەکەونە سنوری ئەنجومەنی سەرکردایەتی ئێمە بەرنامەی باشمان بۆ داناوە و ئەرکەکان دابەشکردوە، بۆ پڕۆسەکە ئامادەین، نفوزی ئێمە لێرەش هەیە، ئێمە کوڕی شارەکەین، چەند پارتی لە دهۆک و هەولێر هەیە لە سلێمانی و هەڵەبجەش هەیە، بەڵام چۆن خۆمان ئامادەکردوە نایڵێم، چونکە ئەوە (سری میهنە)یە و هەتا زیاتر لە هەڵبژاردن نزیک بینەوە زیاتر رەنگدانەوەی ئەو بەرنامەیەی ئێمە دامانناوە دەردەکەوێت بۆ سلێمانی و هەڵەبجە".\nبە قەناعەتی من و بەپێی ئەو بەرنامەیەی کە دامانناوە ژمارەی دەنگەکانمان زیاد دەکات\nلەبارەی پێشبینی خۆیان بۆ ژمارەی کورسی و دەنگەکانیان لەم هەڵبژاردنەدا، ئاماژەی بەوەکرد، بە قەناعەتی ئەو بەپێی ئەو بەرنامەیەی کە دایانناوە ژمارەی دەنگەکانیان زیاد دەکات، "ئەگەر رێژەکەیم لێبپرسیت ناتوانم پێت بڵێم، شتی واپێشبینی ناکرێت، بەڵام بە نیسبەت زیاددەکات، ئەم هەڵبژاردنە جمکێکی نەتەوەیی و نیشتیمانی هەیە بۆ ئێمە وەکو خەڵکی کوردستان".\nئەو حزبەی کە زۆرترین پێداگری کردوە لەسەر مافی کوردستان لای حکومەتی ئیتحادی پارتی بوە\nلەبارەی ئەوەی ئایا لە دوای هەڵبژاردنی رابردوەوە بەجۆرێک کاریان کردوە کە ئێستا بتوانن داوای دەنگ لە هاوڵاتیان بکەن، ئاری هەرسین وتی، "بەڵێ، ئەو حزبەی کە زۆرترین پێداگری کردوە لەسەر مافی کوردستان لای حکومەتی ئیتحادی پارتی بوە، لە دوای پێکهێنانی کابینەی نۆیەمەوە دینامۆی دانوستان کە حکومەتی هەرێم کردویەتی، سەرۆکی حکومەتەکە لە ئێمەیە، راستە ئەوەی سەرۆکی لیژنەی دانوستان بوە کاک قوباد بوە و کارێکی زۆر جوانی کردوە، زۆر حەکیمانە، دیپلۆماتکارانە و سەرکەوتو بوە لە کارەکەی خۆیدا، بەڵام دواجار کاک قوباد بەشێکە لە تیمی ئەنجومەنی وەزیران، جگە لەوەی ناردنی 200 ملیار دینار بە بەغداو باشبونی پەیوەندی نێوان هەولێر و بەغدا هەموی ناڵێم ئێمە بەتەنیا کردومانە و سۆپەرمان بوین، لەگەڵ رەفیقەکانمان لە گۆڕان و یەکێتی و حزبەکانی تر کردومانە، بەڵام حەتمەن بەشێکی باشیشی بەر ئێمە دەکەوێت".\nپێمانوایە هەمو هاوپەیمانیی و کۆدەنگی و یەکڕیزیەک سود بە بەرژەوەندیەکانی خەڵکی کوردستان دەگەیەنێت\nلەبارەی پێکهێنانی هاوپەیمانی کوردستان، ئاری هەرسین باسی لەوەکرد، "پێمانوایە هەمو هاوپەیمانیی و کۆدەنگی و یەکڕیزیەک سود بە بەرژەوەندیەکانی خەڵکی کوردستان دەگەیەنێت، ئەمە هەتا ئەوکاتەی هاوپەیمانی نەکرێت لەسەر حسابی لایەنێکی دیکە، بۆ نمونە ئێمە بچین لەگەڵ یەکگرتوی ئیسلامی یان کۆمەڵی ئیسلامی بەرەیەک پێکبهێنین بۆ دژایەتیکردنی یەکێتی نیشتیمانی کوردستان ئەمە خراپە، چونکە ناو ماڵی کرد تێکدەدەین، بەڵام ئەگەر لەبەرئەوەی بۆچونمان لەسەر هەندێک بابەت نزیکە و باشتر لێک حاڵی دەبین و بچین بەرەیەک دروستبکەین و هاوکاری یەک بکەین شتێکی زۆر باشە".\nلەوەڵامی ئەو پرسیارەی بۆچی ئەوان بەشداریان لە هاوپەیمانێتیەکە نەکردوە، ئاری هەرسین وتی، "لەوانەیە ئەو پڕەنسیپانەی ئەوان رێککەوتبن لەسەری، ئێمە جۆرێکی دیکە بیر بکەینەوە لەبارەیەوە".\nهیچ ئینسانێکی نیشتیمانپەروەر نیە حەزی لێبێت حزبێکی عەریقی وەکو یەکێتی بەو هەمو خەباتە خوێناویەوە، بەو هەم شۆڕشگێڕێتیەوە لاواز ببێت\nپەیوەست بەو دۆخەی کە ئێستا یەکێتی روبەڕوی بوەتەوە کێشە لە نێوان هاوسەرۆکان دروستبوە، ئاری هەسین وتی، "ئەمە قسەی دڵە، زۆر بەداخین بۆ ئەو دۆخەی یەکێتی نیشتیمانی کوردستان تێی کەوتوە، بۆ ئێمە وەکو پارتی لە قازانجمانە مامەڵە لەگەڵ یەکێتییەکی یەکڕیز و کۆدەنگ و موستەقیر و سەقامگیر بکەین، نەک لەگەڵ یەکێتییەکی شڵەژاو، لەوەش موهیمتر مەسڵەحەتی خەڵکی کوردستانە کە قازانجی خەڵکە، یەکێتییەکی یەکڕیز و موستەقیر هەبێت، نەک شڵەژاو، بۆیە هیچ ئینسانێکی نیشتیمانپەروەر نیە حەزی لێبێت حزبێکی عەریقی وەکو یەکێتی بەو هەمو خەباتە خوێناویەوە، بەو هەم شۆڕشگێڕێتیەوە لاواز ببێت، لاوازبونی یەکێتی بریتی دەبێت لە لاوازبونی کوردستان، خۆمن و تۆ ناتوانین بیشارینەوە بەشێکی هەرێمی کوردستان ئیدارەکەی لە ژێر دەستی یەکێتیدایە، بۆ بەهێزبونی ئەو ئیدارەیە دەبێت یەکێتییەکی بەهێز هەبێت، بۆیە ئەو قسانەی کە دەوترێت ئێمە پێمان خۆشە بوە هەموی ئیدعایەی سەر فەیسبوکە و دورە لە راستییەوە".\nئێمە لەدوای 16ی ئۆکتۆبەر نیگەران، بێتاقەت و توڕە بوین لە مەوقیفی هەندێک کەس لەناو یەکێتی نیشتیمانی کوردستاندا\nلەوەڵامی ئەو پرسیارەی کە دەوترێت مەسرور بارزانی پێشتر لەگەڵ یەکێک لە هاوسەرۆکان لە ململانێدابون و لە میدیاکانیانەوە هێرشیانکردوەتەسەر یەکتر، بۆیە زیاتر دەوترا کە پارتی بەشێکە لە کێشەکە، ئاری هەسین وتی، "ئێمە لەدوای 16ی ئۆکتۆبەر نیگەران، بێتاقەت و توڕە بوین لە مەوقیفی هەندێک کەس لەناو یەکێتی نیشتیمانی کوردستاندا تەنها پەیوەندی بەوەوە هەیە، پەیوەندی بە مەسەلەی شەخسی نێوان مەسرور بارزانی و یەکێکی دیکەوە نیە، چونکە خۆ شەڕە گەڕه‌ک نیە، ئێمە سیاسەت دەکەین، مەوقیف کە وەردەگریت لەسەر مەسەلەی سیاسی وەریدەگری و ئێمە حەزمان لێیە ئیستیقرار لەناو یەکێتیدا هەبێت نەک دابەشببێت".\nبەهیچ جۆرێک رێگە بەخۆمان نادەین هێڵی سیاسی بۆ یەکێتی دیاری بکەین، لەبەرئەوەی لە کەسی قبوڵ ناکەین سیاسەتمان بۆ دیاری بکات و هێڵی سیاسی ئێمە دیاری بکات\nلەبارەی ئەوەی لەکەیەوە یەکێتی نیشتیمانی کوردستان ئەو سەنتەرەی لەدەستداوە، کە پارتی دەڵێت، ئەندامەکەی ئەنجومەنی سەرکردایەتی پارتی لە سلێمانی- هەڵەبجە وتی، "ئێمە بەهیچ جۆرێک رێگە بەخۆمان نادەین هێڵی سیاسی بۆ یەکێتی دیاری بکەین، لەبەرئەوەی لە کەسی قبوڵ ناکەین سیاسەتمان بۆ دیاری بکات و هێڵی سیاسی ئێمە دیاری بکات، بەڵام ئەمە شتێکی رون و ئاشکرایە ک لەدوای نەخۆشکەوتنی رەحمەتی سەرۆک مامجەلال ئەو مەرکەزیەتەی کە لەناو یەکێتیدا هەبو، وەکو گۆمێک بو شڵەقا".\nهیچ پارتییەکی نیشتیمانپەروەر نیە لەسەر ئەم زەویە لە ئەندامێکی ماڵی مەلا مستەفای قبوڵ بکات نیازی هەبێت ئەو ماڵە شەق بکات\nلەوەڵامی ئەو پرسیارەی ئایا چاوەڕوانکراوە کە ئەو کێشانەی لەناوی یەکێتیدا رویانداوە، لە ئایندەدا لەناو پارتیشدا روبدات، کە ئێستا زۆرجار رایان جیاوازە، ئاری هەرسین دەڵێت، "ئەگەر جەنابی سەرۆکی هەرێم کاک نێچیرڤان بارزانی و جەنابی سەرۆکی حکومەت کاک مەسرور بارزانی ئەگەر بۆچونیان وەک یەک بێت ئەوە خەتەرە، مانای وایە ئەوانە رۆبۆتن و نوسخەی یەکترین، ئەمە نابێت، بەڵام ئەگەر بەو مانایە پرسیار دەکەیت لەناو حزبی ئێمەدا کوتلەی لەو بابەتە هەیە ئەوەندە دژ بە یەک بن و دوژمنداری یەکتری بکەن و چاڵ بۆ یەکتری هەڵبکەنن بۆ ئەوەی قاچی یەکتری بشکێنن شتی وانیە، ئەوان ئەندامی بنەماڵەی بارزانین، هیچ پارتییەکی نیشتیمانپەروەر نیە لەسەر ئەم زەویە لە ئەندامێکی ماڵی مەلا مستەفای قبوڵ بکات نیازی هەبێت ئەو ماڵە شەق بکات، لەبەرئەوەی ئەوان رابەرایەتی حزبی ئێمە دەکەن، ئێمە لێیان قبوڵ ناکەین".\nپارتی یەکێتی هه‌رێمی كوردستان


ناكۆكییەكانی نێوان ئەنقەرە و واشنتۆن – Knwe.org\nسەرەکی » دۆسێ » ناكۆكییەكانی نێوان ئەنقەرە و واشنتۆن\nحەوت دۆسێ لەخۆدەگرێت\nرەجەب تەیب ئەردۆغان سەرۆكی توركیا، فەرمانی بە بلۆككردنی هەموو رەسیدە داراییەكانی وەزیرەكانی ناوخۆ و دادی ئەمریكایی كردبوو لە وڵاتەكەی، ئەمەش وەك وەڵامێك بۆ ئەو سزا هاوشێوانەی كە دۆناڵد ترەمپ سەرۆكی ئەمریكا بەسەر دوو وەزیری توركدا سەپاندنی، بەهۆی درێژەدان بە زیندانیكردنی قەشە ئەمریكاییەكە كە لەلایەن ئەنقەرەوە بە پشتیوانی لە بزوتنەوە قەدەغەكراوەكەی فەتحوڵڵا گیولەن، تۆمەتباركراوە.\nئەردۆغان رایگەیاندبوو، ئەو رێوشوێنانەی ولایەتە یەكگرتووەكان سەبارەت بە قەشە ئەندرۆ برانسۆن دەیانگرێتەبەر»لە هاوبەشێكی ستراتیژی ناوەشێتەوە، و بگرە سوكایەتیكردنە بە توركیا».\nلەم ماوەیەی دواییدا، واشنتۆن سزای بەسەر هەردوو وەزیری داد و ناوخۆی توركیادا سەپاند، بەهۆی دۆسێی برانسۆن كە تۆمەتی «پشتیوانی تیرۆر»ی رووبەڕووكراوەتەوە.\nسزاكان بلۆككردنی سەرمایە داراییەكانی ئەو دوو وەزیری لەخۆدەگرێت، و رێگەش لە ئەمریكاییەكان دەگیرێت مامەڵە لەگەڵیدا بكەن.\nدەركەوتووترین ناكۆكییەكانی نێوانیان:\n-قەشە برانسۆن: تەنگژەكانی ئێستای نێوان ئەو دوو وڵاتە، هۆكارەكەی بۆ دەستگیركردنی ئەندرۆ برانسۆنی قەشە ئەمریكاییەكە دەگەڕێتەوە كە نزیكەی 18 مانگ دەبێت و لەئێستادا نیشتەجێی زۆرەملێی بەسەردا سەپێنراوە، ئەنقەرە ئەو قەشە ئەمریكاییە بە سیخوڕسیكردن و پشتیوانی لە تۆڕی گیولەن و پارتی كرێكارانی كوردستان تۆمەتبار دەكات.\n-فەتحوڵڵا گیولەن: ئەنقەرە بانگخواز فەتحوڵڵا گیولەن كە ئێستا لە ولایەتە یەكگرتووەكان نیشتەجێبە، بە تێوەگلان لە هەوڵی كودەتا شكستخواردووەكەی ساڵی 2016 تۆمەبتار دەكات، توركیا بەردەوام داوای لە ولایەتە یەكگرتووەكان كردووە ئەو پیاوەی رادەستبكات.\n-یەكینەكانی پاراستنی گەلی كورد (یەپەگە): توركیا یەكینەكانی پاراستی گەلی كورد لە سوریا كە لەلایەن واشنتۆنەوە پشتیوانی دەكرێت، لەنێوان رێكخراوە تیرۆریستییەكاندا پۆلێن دەكات، ئەنقەرە ئۆپەراسیۆنی سەربازی لە عەفرین لە دژی (یەپەگە) ئەنجامدا تا هێزەكانی لە سنورەكانی توركیا درووربخانەوە. واشنتۆن داواكارییەكانی ئەنقەرەی بۆ راگرتنی پشتیوانییەكانی بۆ یەكینەكانی پاراستنی گەلی كورد كە «پێكهاتەی سەرەكی هێزەكانی سوریای دیموكرات»ە، پشتگوێخست.\nپەیوەندییەكانی توركیا و روسیا: لێكنزیكبوونەوەی ئەنقەرە و مۆسكۆ و هەنگاونانی توركیا بەرەو دەستخستنی سیستمی موشەكی (ئێس-400)ی بەرگری ئاسمانی روسی، بووە مایەی دروستكردنی تەنگژەیەكی تر لەگەڵ ولایەتە یەكگرتووەكان.\nپەیوەندییەكانی توركیا و ئێران: راگەیاندنەكەی رەجەب تەیب ئەردۆغان كە ئێرانی بە هاوبەشێكی ستراتیژی دانابوو، بەپێی سەرچاوە میدیاییەكانی توركیا، توڕەبوونی ئیدارەی ئەمریكایی لێكەوتۆتەوە.\nگواستنەوەی باڵێوزخانەی ئەمریكا بۆ قودس: بڕیارەكەی دۆناڵد ترەمپ لەبارەی ناساندنی شاری قودس بە پایتەختی ئیسرائیل، و گواستنەوەی باڵێوزخانەی وڵاتەكە بۆ شارەكە، تەنگژەی و ئاڵۆزی لەنێوان هەردوو وڵاتدا دروستكرد.\nدۆسێی بانكی خەلق: توركیا ناڕەزایی بەرانبەر بە بڕیاری دادگایەكی ئەمریكایی دەربڕی كە لە مانگی ئایاری 2018دا دەرچوو بۆ زیندانیكردنی سەرافێكی گەورەی تورك كە بە پێشێلكردنی سزاكانی سەر ئێران تۆمەتبار كرابوو، ئەو كەیسەش دەبێتە مایەی سەپاندنی سزایەكی دارایی گەورە بەسەر بانكەكەدا.